Sir Martin Ryle: Bapa Astronomi Radio

Pada tahun 1974, buat pertama kalinya Hadiah Nobel Fizik dianugerahkan untuk penemuan dalam bidang astronomi. Satu bahagian hadiahnya diberikan kepada Sir Martin Ryles dan satu lagi kepada Antony Hewish untuk kajian masing-masing yang membuka jalan baharu untuk bidang Fizik melalui pencerapan gelombang radio untuk melihat langit.

Antony Hewish berperanan menemui dan mengenal pasti bintang-bintang yang mengeluarkan sinaran radio secara berkala seolah-olah sedang berdenyut. Bintang-bintang ini diberikan nama pulsar sempena sifat denyutan ini. Alat-alat untuk mencerap pulsar ini dibangunkan dan diperhalusi menggunakan hasil fikiran Sir Martin Ryle. Malah, ada banyak lagi kesan yang diberikan oleh pemikiran beliau dan penemuan pulsar hanyalah salah satu daripadanya. Selayaknya, Sir Martin Ryle diberi gelaran Bapa Astronomi Radio.

Dilahirkan pada 27 September 1918, Sir Martin Ryle mempunyai ahli keluarga yang masing-masing mempunyai kepakaran yang tersendiri. Bapanya, John Alfred Ryle ialah seorang pakar perubatan yang pernah berkhidmat di Oxford dan Cambridge. Pakciknya pula ialah seorang falsafawan bernama Gillbert Ryle.

Adik beradiknya juga tidak kurang hebatnya. Abangnya ialah seorang pakar bedah di Shrewsbury dan adik-adiknya pula ada yang menjadi doktor perubatan di Universiti Sussex dan ada yang menjadi pakar Biologi di Hospital Ratu Elizabeth di Birmingham. Sir Martin Ryle ialah anak kedua daripada lima anak yang tinggal.

Beliau ada menunjukkan minat terhadap radio sejak di bangku sekolah lagi. Ditambah pula dengan hakikat bahawa beliau sudah dilatih bertukang, beliau berjaya mencipta pemancar radio ketika mengakhiri zaman persekolahannya. Minatnya terhadap radio serta kemahiran bertukangnya yang diasah sejak kecil ini banyak membantu memacu perkembangan kerjayanya dalam bidang ini.

Sebaik sahaja menamatkan pengajian tingginya di Christ Church di Universiti Oxford, kepakaran beliau disalurkan untuk perang dunia kedua. Teknologi radio perlu dibangunkan untuk mengenal pasti frekuensi saluran dan lokasi siaran radio pihak Jerman serta mencari cara melumpuhkan kebolehan radio mereka. Selain itu, kajian radio ketenteraan juga digunakan untuk mengesan pesawat musuh yang dikenali sebagai teknologi radar. Ryle juga berperanan menyulitkan pengesanan pesawat sendiri oleh radio musuh.

Setelah tamat perang dunia kedua, Sir Martin Ryle kembali bekerja dalam dunia akademia di Cambridge. Beliau mendapati ada satu masalah yang ketara ketika meneliti hasil-hasil penyelidikan dalam bidang pencerapan radio. Masalah-masalah ini yang beliau cuba selesaikan dan ikhtiarnya itulah yang melayakkan dirinya menerima Hadiah Nobel Fizik.

Berdasarkan catatannya, astronomi radio bermula pada tahun 1932 dengan tinjauan langit yang dilakukan oleh Karl Guthe Jansky. Jansky mendapati wujudnya hingar radio dari satu kawasan langit tertentu. Analisis lanjut mendapati bahawa sinaran radio ini berpunca dari galaksi Bima Sakti.

Kemajuan selanjutnya dalam bidang ini ialah penemuan sumber radio yang dipancarkan oleh bintang induk kita Sang Suria. Pada tahun 1945, George Clarke Southworth mendapati matahari kita juga memancarkan radio tetapi ianya lebih pendek berbanding hingar galaksi yang dikenal pasti sebelum itu, iaitu hanya sekitar 10 cm. Panjang gelombang sinaran radio galaksi pula ialah sekitar 4 meter.

Sebelum Southworth, Jansky ada juga cuba mengesan radio 4 meter ini daripada matahari tetapi tiada hasil seolah-olah matahari langsung tidak memancarkannya. Dia menyimpulkan bahawa bintang-bintang tidak memancarkan radio tetapi dipancarkan oleh gas-gas Bima Sakti. Namun begitu, pada tahun 1946, James Stanley Hey mendapati radio 4 meter ini boleh dikesan daripada matahari sewaktu banyaknya tompok matahari.

Apa yang berlaku ialah matahari kelihatannya halimunan pada radio 4 meter kerana wujudnya lambakan sinaran latar daripada galaksi Bima Sakti. Kita akan dapat mencerap sinaran radio matahari hanya apabila sinarannya lebih kuat daripada sinaran latar. Kekuatan sinaran radio ini berkadaran dengan saiz dan jumlah tompok matahari.

Umpamanya begini: bintang sememangnya ada banyak bertebaran di seluruh langit kita tidak kiralah di waktu pagi atau malam. Namun, bintang-bintang ini tidak kelihatan di waktu pagi kerana cahaya matahari sangat kuat berbanding cahaya bintang. Kita akan boleh lihat bintang-bintang di waktu pagi ketika gerhana matahari, iaitu apabila cahaya bintang adalah lebih kuat berbanding cahaya matahari yang dihalang bulan. Dalam kes cerapan Hey, sinaran radio matahari ketika bertompok menjadi lebih kuat berbanding sinaran latar galaksi.

Sir Martin Ryle sedang cuba mencari cara untuk mencerap sinaran radio matahari bila-bila masa sahaja yang dikehendaki tanpa perlu menunggu munculnya tompok. Beliau ingin mencerap radio suria tanpa diganggu latar radio daripada galaksi. Masalahnya dengan sinaran radio matahari ini ialah saiz matahari yang sangat kecil berbanding saiz galaksi. Jadinya, kalau kita mampu mencerap sinaran radio dari arah matahari sekalipun, kita tidak mampu membezakannya daripada sinaran radio latar yang dipancarkan galaksi.

Bayangkan kita cuba mencari biji tembikai di atas jalan tar. Disebabkan kedua-duanya berwarna hitam dan biji tembikai itu tersangatlah kecil, kita hanya akan nampak jalan tar tanpa mampu mencari biji tembikai. Begitulah juga dengan sinaran radio ini. Kedua-duanya memancarkan sinaran yang sama, tetapi disebabkan saiz matahari yang kecil, kita tidak mampu mengenal pasti yang mana satu sinaran yang dipancarkan oleh matahari dan yang mana pula merupakan sinaran galaksi. Kalau kita mahu membezakan biji tembikai daripada kehitaman jalan tar, kita perlukan cara untuk melihat gambar sekecil saiz biji tembikai itu.

Kebolehan untuk melihat butiran kecil di langit dipanggil resolusi sudutan. Jika tinggi resolusi sudutan ini, maka kaburlah butiran-butiran kecil itu. Butiran-butiran kecil akan lebih jelas kelihatan sekiranya resolusi sudutan ini kecil. Resolusi sudutan ini adalah seperti piksel dalam gambar yang diambil oleh kamera. Jika objeknya lebih kecil dari saiz satu piksel, maka objeknya akan nampak kabur. Sir Martin Ryle sedang cuba mengecilkan saiz piksel ini.

Satu-satunya cara yang diketahui oleh ahli astronomi pada waktu itu untuk mengecilkan resolusi sudutan ialah dengan memperbesarkan alat cerapannya. Resolusi sudutan juga bergantung kepada panjang gelombang elektromagnet yang ingin dicerap. Oleh itu, gelombang radio memerlukan pencerap yang sebesar padang bola untuk menghasilkan resolusi sudutan yang memuaskan. Hal ini memakan kos yang sangat banyak sehinggakan ia dianggap mustahil.

Kebijaksanaan Sir Martin Ryle ialah dengan mencipta kaedah untuk mengecilkan resolusi sudutan ini tanpa membina teleskop yang besar belaka. Beliau telah menunjukkan bahawa teleskop-teleskop bersaiz biasa boleh disambungkan dalam satu rangkaian untuk berfungsi seolah-olah ia adalah satu teleskop yang besar! Beliau menemui cara menyatukan gambar-gambar yang diambil oleh beberapa teleskop untuk menghasilkan satu gambar yang terperinci.

Menggunakan kaedah ini, beliau meninjau langit dan memetakan sumber-sumber radio di langit. Tinjauan beliau sudah mengenal pasti lebih kurang 2,000 sumber radio pada pertengahan abad ke-20. Didapati radio latar yang berpunca dari galaksi itu sebenarnya adalah daripada bintang-bintang yang bertebaran di dalamnya. Kelemahan alat cerapan pada zaman sebelum ini serta jumlah bintang pemancar radio yang banyak jumlahnya kelihatan seperti ia dipancarkan oleh satu jasad yang besar.

Sumbangan Sir Martin Ryle membolehkan ahli-ahli astronomi radio mencerap jasad-jasad halus di langit menggunakan teleskop radio yang sebelum itu tidak boleh dilakukan. Hal ini membenarkan ahli astronomi mengintai ke kawasan angkasa yang lebih jauh. Bagi kita yang di atas Bumi, jasad-jasad yang tersangat jauh kelihatan hanyalah seperti butiran-butiran pasir walaupun saiz sebenarnya adalah sebesar ribuan gunung-ganang.

Nak bayangkan betapa besarnya sumbangan beliau, pada tahun 2019, sekumpulan penyelidik telah berjaya menangkap gambar lohong hitam M87* sejauh 53 juta tahun cahaya. Usaha ini dijayakan dengan menggunakan rangkaian teleskop-teleskop yang diselerakkan di serata permukaan bumi seolah-olah ia adalah satu teleskop besar bersaiz bumi! Hal ini pastinya mustahil tanpa sumbangan Sir Martin Ryle yang tidak hilang ditelan zaman.

Gambar lohong hitam M87* yang berjaya dicerap menggunakan rangkaian teleskop Event Horizon yang diselerakkan di seluruh permukaan bumi.

Kemahiran bertukang yang diasah sewaktu zaman sekolah telah membolehkannya melibatkan diri secara langsung dalam setiap aspek pembinaan teleskop dengan teliti. Pengalamannya ketika perang dunia kedua telah memberikannya banyak pendedahan tentang alat-alat berkaitan radio yang bukan sahaja dimiliki negaranya, tetapi juga negara musuh serta negara sekutu.  Pastinya, gabungan kedua-dua pengalaman ini mengajarnya banyak perkara yang membolehkan beliau mencapai hasil kerja yang layak memenangi Hadiah Nobel.

Sir Martin Ryle dianggap sebagai Bapa Astronomi Radio bukanlah kerana beliau orang yang pertama mencerap langit menggunakan radio, tetapi kerana beliau telah menyelesaikan masalah asasi yang menghantui pencerapan sinaran radio. Buah fikirannya telah meletakkan astronomi radio setara dengan astronomi cahaya tampak serta telah membolehkan kita memperkembangkan lagi fahaman berkaitan alam serta asal-usulnya.

DAFTAR ISTILAH

Bintang Induk = Host Star

Falsafawan = Philosopher

Resolusi Sudutan = Angular Resolution

DAFTAR GAMBAR:

Gambar Utama: The National Radio Astronomy Observatory (CC BY 3.0), pautan: https://public.nrao.edu/gallery/vla-panorama/

Gambar 1: European Southern Observatory (CC BY 4.0), pautan: https://www.eso.org/public/images/eso1907a/

RUJUKAN:

Encyclopedia. 2020. Radio Astronomy. The Gale Encyclopedia of Science. https://www.encyclopedia.com/science-and-technology/astronomy-and-space-exploration/astronomy-general/radio-astronomy [11 Julai 2020].

Encycolpedia. 2020. Sir Martin Ryle. Science and Its Times: Understanding the Social Significance of Scientific Discovery. https://www.encyclopedia.com/science/encyclopedias-almanacs-transcripts-and-maps/sir-martin-ryle [11 Julai 2020].

Graham-Smith, F. 1986. Martin Ryle. 27 September 1918-14 October 1984. Biographical Memoirs of Fellows of the Royal Society 32 (Dis.): 496-
524. https://www.jstor.org/stable/770121 [10 Julai 2020].

Lutz, O. 2019. How Scientists Captured the First Image of a Black Hole. NASA/JPL, 19 April. https://www.jpl.nasa.gov/edu/news/2019/4/19/how-scientists-captured-the-first-image-of-a-black-hole/ [11 Julai 2020].

Nobel Prize. 1974. The Nobel Prize in Physics 1974.  https://www.nobelprize.org/prizes/physics/1974/summary/ [9 Julai 2020].

Physics Today. 2017. Martin Ryle. Today in History, 27 September. doi: 10.1063/PT.6.6.20170927a [11 Julai 2020]

Ryle, M. 1950. Radio Astronomy. Rep. Prog. Phys. 13: 184-245. http://iopscience.iop.org/0034-4885/13/1/305 [11 Julai 2020].

Sullivan, W. 1984. Martin Ryle, British Astronomer and Nobel Laureate, Dies At 66. The New York Times, 17 Oktober. https://www.nytimes.com/1984/10/17/obituaries/martin-ryle-british-astronomer-and-nobel-laureate-dies-at-66.html [12 Julai 2020].


Topi Tentera Hodoh Buat Anggotanya Malu dan Bunuh Diri

Sepanjang lipatan sejarah dunia, ada saja perkara yang menjadi bahan jenaka tentera tanpa mengira di mana mereka berada. Antara perkara yang menjadi bahan gurauan mereka ialah pakaian uniform yang dipakai takkan bertahan lama. Tetapi bagi tentera British pada awal abad ke-20, satu perkara yang melucukan tetapi memalukan bagi mereka ialah topi forage Brodrick.

Topi forage merujuk kepada mana-mana topi awam, kerja atau tentera dengan bentuknya berbeza-beza mengikut tempoh atau negara. Bagi tentera British, topi peaked berwarna yang selalu dipakai untuk mana-mana acara termasuk acara perarakan untuk hari-hari istimewa masih dikelaskan sebagai topi forage.

Mengikut sejarah, topi ini pada asalnya dipakai oleh tentera-tentera berkuda British pada abad ke-18 semasa melakukan tugasan tertentu seperti mencari makanan untuk kuda mereka. Tetapi sejak itu, definisi topi diubah kepada topi awam yang dipakai oleh mana-mana anggota tentera dari pelbagai cabang dan batalion sebagai ganti kepada topi uniform rasmi mereka.

Jadi, apa halnya dengan topi forage Brodrick sehingga tentera British rasa meluat nak pakai? Semasa ia diperkenalkan pada 1902, ia diharap dapat menyamakan pakaian uniform tentera British ketika itu. Ini kerana sesetengah anggota memakai topi shako dengan sesetengah yang lain memakai helmet.

Nama topi forage Brodrick didakwa dinamakan sempena Setiausaha Perang kerajaan ketika itu, William St. John Brodrick, 1st Earl of Middleton. Bagaimanapun, sebaik mengetahui betapa marahnya tentera British terhadap reka bentuk topi itu, beliau menafikan sekeras-kerasnya penglibatannya  dalam memilih topi baru untuk pihak tentera.

Lantaran itu, timbul khabar angin bahawa orang di sebalik pengenalan topi forage Brodrick ialah Raja Edward VII. Ini disebabkan reputasi baginda yang suka bergaya termasuk mempengaruhi jenis pakaian tertentu sebagai pakaian pilihan seperti tweed dan topi Hormburg. Tetapi khabar sebegini dianggap palsu kerana jika baginda melihatnya, sudah pasti Edward VII juga menolak sekeras-kerasnya pengenalan topi ini.

Sejak ia diperkenalkan, ia membuatkan ramai anggota tentera British tanpa mengira pangkat dan cabang perkhidmatan mereka naik angin. Dengan rupa topi yang aneh dengan bahagian atasnya berbentuk rata, bukankah ia kelihatan seperti lempeng? Akibatnya, ia menjadi bahan jenaka di seluruh negara. Malah, topi forage Brodrick turut menjadi subjek kartun majalah satira Punch.

Disebabkan topi ini menjadi bahan jenaka orang ramai, ini menyukarkan usaha kerajaan merekrut tentera baru. Walaupun ditawarkan gaji lumayan dan makanan yang baik, sesetengah orang enggan menyertai tentera atas alasan topi forage Brodrick terlalu memalukan untuk dipakai.

Tetapi satu perkara yang paling menyedihkan akibat pengenalan topi forage Brodrick ialah tindakan seorang veteran Perang Boer mengambil nyawanya sendiri. Semasa Perang Boer, si polan mengalami kecederaan pada bahagian muka sekaligus mencacatkan rupanya. Apabila dia mengenakan topi tersebut, ia secara tidak langsung memperlihatkan bahagian dirinya yang cacat. Tidak tahan dengan ejekan orang sekeliling, si polan memilih untuk membunuh diri.

Atas sebab itu, ramai tentera British menggunakan pelbagai alasan untuk tidak menggunakan topi forage Brodrick. Malah, jika ada yang perasan, kebanyakan gambar mereka dari 1902 hingga 1905 memperlihatkan wajah mereka yang muram setiap kali mengenakan ‘topi dari neraka’ itu.

Bagi Brodrick, pengenalan topi forage Brodrick merupakan satu bencana sejak dari awal lagi. Dengan khabar angin pembabitan Raja Edward VII dalam memperkenalkan topi berkenaan tersebar luas, tidak mustahil beliau ditekan oleh pihak istana dan Perdana Menteri Lord Arthur Balfour untuk menghentikan kegilaan ini.

Selepas 1905, tiada lagi tentera mahu mengenakan topi mengarut itu dengan perintah pemakaian ditarik balik dua tahun kemudian. Hanya anggota Royal Marines (pasukan komando khas tentera laut British) sahaja yang meneruskan pemakaian topi forage Brodrick tetapi itu juga hanya bertahan sehingga 1922. Ini disebabkan rupa topi diinspirasikan daripada tema laut – sesuai dengan kaitan mereka sebagai sebahagian daripada Royal Navy (tentera laut British).

RUJUKAN

Barthorp, M. (1982). British Infantry Uniforms Since 1660. Blandford Press.

Ballinger Fletcher, Z. (2022, 18 Jun) This British Military Cap Was So Ugly It Drove One Man to Suicide. HistoryNet.


Pop Bilik Tidur Dari Pastel Lite

Secara jujur, Pastel Lite merupakan duo yang memainkan muzik elektronik pop terbaik setakat ini. Eff Hakim dan Faliq Mohd adalah satu nama yang tidak asing lagi dalam scene indie. Sebelum ini mereka berdua telah mengeluarkan album Balada yang mengandungi 10 buah lagu dan kebanyakannya adalah lagu berbahasa Inggeris.

Jika sekali dengar, ia terasa seperti mellow sedikit. Mungkin penggemar muzik inggeris pasti tertarik dengan lagu-lagu mereka ini. Ada yang mengatakan lagu mereka mempunyai vibe seperti Tame Impala dan Lana Del Rey, tetapi Pastel Lite adalah Pastel Lite.

Penulis mengenali mereka dari video muzik Damsel. Pertama
kali mendengarnya, penulis hanya mampu berkata, “Ini taraf antarabangsa.”

Tahun 2019 adalah tahun buat mereka berdua. Album Pop Bilik
Tidur baru sahaja dilancarkan secara rasmi pada 25/10/2019 bertempat di The
Bee, Publika. Bersama artis undangan (The Impatient Sisters, Francissca Peter,
Yuna) untuk meraikan Pastel lite. Boleh dikatakan pada malam itu, kaum lelaki
berasa tercabar dengan women empowerement!

Menyaksikan persembahan mereka secara langsung membuatkan
penulis merasa ‘kesan’ dari lagu Pop Bilik Tidur. Lagu-lagu didalamnya rancak
dan diadun dengan baik. Lirik mudah difahami dan penulis yakin
pendengar-pendengar arus perdana akan tertarik dengan lagu-lagu di dalam ini.
Tarikan utama pastilah Hello Sayang, di mana video muziknya dirakam di rumah
Yuna sendiri! Dan tidak lupa juga sentuhan suara dari Naza The Times membuatkan
ada gaya seperti ‘kasanova’! Tetapi pada malam itu, Naza tidak dapat hadir
kerana mempunyai urusan yang tidak dapat dielakkan.

Menurut Faliq dan Eff, 70 peratus dari lagu-lagu di dalam
Pop Bilik Tidur ini dihasilkan di dalam bilik tidur mereka sendiri. Mereka
tidak terlalu stres untuk menghasilkan lagu-lagu album terbaru mereka. Jika
diikutkan sebenarnya ada lagi 15 buah lagu yang sepatutnya keluar, tetapi
mereka menunggu kematangan karya tersebut barulah mereka akan meriliskannya.

Anda tak perlu ulang beberapa kali untuk menghafal lagu-lagu
di dalam Pop Bilik Tidur. Ia ceria, seronok, dan sekali harung saja anda boleh
merasai mood itu. Jika diikutkan ini
sebenarnya pertama kali mereka menghasilkan album berbahasa melayu
sepenuhnya.  Pandangan peribadi penulis
sendiri, ia adalah eksperimen yang menjadi dan mesra radio pastinya. Mereka
juga akan mengadakan tour seluruh
Malaysia (termasuk Sabah dan Sarawak).

Ini antara hasil dari Pastel Lite sepanjang karier mereka:

ETCETERA (2014)

BALADA (2017)

POP BILIK TIDUR (2019)

Mungkin ada yang bertanya, kenapa mereka tidak meriliskan
lagu mereka di platform digital? Lagu-lagu mereka akan diriliskan di platform
digital pada Januari 2020 nanti. Di dalam Spotify, anda masih boleh mendengar
album Balada dan juga EP Etcetera.

Jika anda berminat dengan Pastel Lite, boleh sahaja berikan
peluang telinga anda untuk menghadam lagu-lagu mereka. Ikuti media sosial
mereka untuk perkembangan mereka.


Bakat Luar Biasa Hitler Di Dalam Pengucapan Awam

Siapa mungkin tidak kenal kepada Hitler, seorang diktator yang telah membunuh lebih daripada 21 juta orang manusia sewaktu pemerintahannya. Tetapi tahukah anda bahawa antara sebab utama Hitler telah berjaya menerima pengikut yang ramai adalah kerana kebolehan pengucapan awamnya yang dianggap luar biasa? Syarahannya telah menggoncang seluruh Jerman dan Hitler telah berjaya meyakinkan mereka bahawa beliau akan membina sebuah dinasti yang akan memerintah beribu tahun lamanya.

Selepas berakhirnya perang dunia pertama, dunia mengalami kemurungan dan trauma yang sangat teruk. Adakah sukar untuk negara-negara yang terlibat untuk bangkit daripada kemusnahan negara dan tragedi kematian beribu-ribu penduduk. Mereka yang ingin mencari tempat untuk menunding jari pula memilih untuk menunding jari terhadap negara Jerman di atas punca berlakunya segala tragedi dan kemusnahan.

Penjanjian Versailes (Treaty of Versailes) yang telah disekapati oleh negera-negara bersekutu telah bertindak meletakkan kesalahan besar ke atas bahu negara Jerman dan menyalahkan mereka sepenuhnya di atas kejadian Perang Dunia pertama.

Jerman telah dipaksa untuk menyerahkan 13% dari tanah mereka dan dipaksa membayar hutang kepada negara Britain dan Perancis di atas segala kemusnahan yang berlaku. Ini menyebabkan berlakunya krisis ekonomi yang sangat teruk di Jerman. Rakyatnya sangat dahagakan pembaharuan sosial, ekonomi dan politik di negara mereka.

Kehadiran Hitler telah memberikan sinar harapan yang baharu kepada majoriti rakyat Jerman yang pada ketika itu masih lagi sedang bermurung di atas apa yang berlaku. Hitler menaikkan semula semangat mereka dengan ideanya yang mengatakan bahawa rakyat Jerman merupakan bangsa yang terpilih untuk mencapai segala kebaikan dan kejayaan di dunia ini. Sejarawan John Lukacs di dalam karyanya The Legacy of Second World War pernah menulis mengenai pengaruh Hitler di dalam perang dunia kedua. Kata Lukacs, “Tanpa Hitler, tidak akan wujudnya perang dunia kedua. Perang dunia kedua adalah perang Hitler”.

Professor Bruce Loebs, pensyarah Universiti Idaho telah mengulas mengenai bakat Hitler di dalam pengucapan awam dan telah mengaitkannya dengan karisma yang dimiliki oleh Hitler.  “Hitler telah mempelajari cara untuk menjadi seorang pemidato yang berkarisma dan beliau telah berjaya memukau penontonnya. Kebanyakkan daripada pengikutnya telah memilih Hitler sebagai pemimpin mereka kerana beliau telah berjaya  mengemukakan jawapan yang tepat pada saat Jerman sedang mengalami krisis ekonomi yang teruk”, kata Loebs.

Arena Politik Hitler

Sebelum Nazi membangun untuk menjadi parti yang terbesar di Jerman, parti yang diketuai Hitler itu pada awalnya kurang popular dan tidak dikenali ramai. Pada pilihanraya di Jerman pada tahun 1942, mereka hanya mampu memenangi 3% undian. “Apabila Hitler memutuskan untuk bertanding di parlimen Jerman, beliau sedar yang itu bererti beliau harus menyampaikan ucapan kepada seberapa ramai orang untuk memperolehi undi mereka”, kata Loebs.

Pada tahun 1934, Nazi merupakan parti politik yang terbesar di Jerman yang sedang memimpin negara tersebut ke kancah yang menakutkan. Sejarawan Robert Waite telah mengulas mengenai pengaruh Hitler yang sangat kuat, “Hitler mewakili Nazidom. Jarang sekali sejarah ketamadunan barat begitu bergantung kepada keperibadian seorang individu. Hitler telah mencipta teori politik beliau sendiri dan sebuah kerajaan yang tidak akan wujud tanpa kehadiran beliau.”

Proses menulis syarahan

Menteri propaganda Nazi, Joseph Goebbles pernah menulis di dalam diari peribadinya mengenai proses Hitler menulis syarahannya. Menurut Goebbles, Hitler sentiasa menulis teks ucapan dan syarahannya sendiri dan sering mengeditnya berulang kali hingga ia sempurna.

Sejarawan Ian Kershaw juga pernah menulis mengenai proses Hitler menulis teks ucapan beliau, “Hitler akan bekerja hingga ke keheningan malam untuk menulis, memeriksa draf syarahannya dengan penuh teliti dan mengarahkan tiga orang setiausahanya untuk menaip teks dengan pantauan rapi beliau.”

“Hitler tidak mahu untuk bergantung kepada sesiapa dalam proses menulis ucapannya. Bagi beliau, pengucapan awam adalah amat penting bagi beliau sehingga beliau tidak mahu untuk mempercayai sesiapa untuk menulis ucapannya untuk beliau.”  kata Loebs.

Intonasi suara Hitler yang memukau

Jikalau anda pernah mempelajari seni pengucapan awam, pasti anda mengetahui mengenai kepentingan nada dan intonasi suara yang menarik untuk menarik perhatian audiens. Di dalam karyanya yang berjudul “Explaining Hitler”, Ron Rosenbaum pernah mengulas mengenai suara pemimpin Nazi tersebut yang digambarkan sebagai sangat kuat dan memukau. Hitler sangat bijak menyusun kata-katanya dan pandai menggunakan intonasi suara yang menarik untuk menaikkan semangat penontonnya.

George Steiner yang membesar di Jerman pada tahun 1929, menggambarkan suara Hitler seolah-olah hidup semula daripada radio apabila ucapannya disiarkan. Kebanyakkan daripada sejarawan menggambarkan Hitler sebagai seorang genius dalam pengucapan awam. Beliau dikatakan mempunyai bakat yang sangat luar biasa dan telah berjaya meyakinkan kesemua pendengarnya.

Walaubagaimanapun, rekod sejarah juga mengatakan bahawa Hitler adalah seorang lelaki yang sangat kekok di luar pentas pengucapan awam dan tidak pandai untuk berbual kecil bersama orang sekelilingnya.

Penambahan animasi di dalam bahasa tubuh Hitler

Hitler juga seringkali melatih seni bahasa tubuh beliau berulang kali sebelum beliau menyampaikan syarahannya. Beliau akan memastikan bahawa isyarat tangan, intonasi suara dan bahasa tubuhnya sempurna sebelum beliau berdiri di atas pentas untuk menyampaikan ucapan. Penambahan animasi di dalam bahasa tubuhnya telah banyak menyemarakkan semangat penonton yang menyaksikan syarahannya.

Antara contoh aksi Hitler di atas pentas. (Sumber: Business Insider)

Link untuk menonton contoh ucapan yang disampaikan oleh Hitler:

Rujukan:

1) Castillo, D. (2003). German Economy in the 1920s. Retrieved from http://www.history.ucsb.edu/faculty/marcuse/classes/33d/projects/1920s/Econ20s.htm

2) Loebs, B. (2013). Charisma: the Key to Hitler’s Rhetoric. Relevant Rhetoric, 4.

3) McDonald, H.  (2016, 6 May). A born natural orator: Irish student’s account of Hitler in 1921 emerges. Retrieved from https://www.theguardian.com/world/2016/may/06/irish-student-hitler-1921-daniel-binchy.

4) Macias, A. (2015, 13 May). Why Hitler was such a successful orator. Retrieved from https://www.businessinsider.com/why-hitler-was-such-a-successful-orator-2015-5/?IR=T.

Oleh: Sakinah Jannati


Kisah Cinta Eloise Pada Abelard: Romeo Dan Juliet Alam Nyata

Kisah Romeo dan Juliet sentiasa disebut-sebut seolah-olah itu saja lagenda cinta dalam Dunia Eropah. Hakikatnya karya Romeo dan Juliet hanyalah fiksyen dibuat William Shakespeare sekitar Abad ke-16.

Ada lagi banyak lagenda cinta yang lebih layak diceritakan. Antaranya ialah hubungan Héloïse dan Abelard di Perancis, yang mengukuhkan sejarah kesusasteraan dan arus politik feminisme.

Eloise merupakan anak Hersint yang merupakan bangsawan rendah di Champagne bersama pembantu peribadinya Gilbert.

Dinamakan sempena “kayu suci”, Eloise boleh dikatakan menghabiskan hidupnya di jalan kesucian. Semasa usia muda, beliau tiba di kota Paris dimana beliau sangat terkenal dengan ilmunya.Di sini beliau bertemu dengan Abelard yang menolak tawaran untuk menjadi kesatria demi cita-citanya iaitu ahli falsafah.Dalam catatan Historia Calamitatum, Abelard menceritakan bagaimana beliau cuba memikat hati gadis sunti iaitu Eloise.

Ketika itu Eloise berusia antara 17 hingga 24 tahun, sangat anggun, pintar dan mahir dalam beberapa bahasa. Eloise juga sangat popular di sekitar Perancis, mungkin antara sebab kenapa Abelard sangat terpikat.

Memetik Kuntuman Bunga

Eloise dijaga bapa saudaranya bernama Fulbert. Tekanan hidup di Paris memudahkan kerja Abelard, yang mempelawa Fulbert untuk menetap dalam rumahnya. Jika Fulbert bersetuju, Abelard mampu mengajar Eloise pun.

Fulbert menerima pelawaan ini, yang membuka peluang jalinan cinta antara dua pihak. Hubungan mereka dirahsiakan, sehinggalah Eloise hamil. Dengan pantas Abelard meminta bantuan adik perempuannya Lucilla di Britanny untuk menjaga Eloise.Di sini Eloise melahirkan bayi lelaki yang dinamakan sempena astrolabe iaitu alat navigasi yang menentukan kedudukan Bumi berdasarkan pergerakan bintang. Sejarah hanya mengenangkan nama bayi Astrolabe sahaja.

Tiada siapa tahu apa jadi padanya, melainkan apa yang terkandung dalam surat-surat Eloise kepada Abelard.

Untuk menyejukkan hati Fulbert, Abelard bersetuju untuk menggalas tanggungjawab. Beliau hanya akan berkahwin dengan Eloise secara rahsia berkemungkinan kerana kedudukan Abelard dalam gereja.

Jika semua tahu tentang perkahwinan mereka, tentu sekali Abelard takkan mampu naik pangkat dalam hierarki gereja tersebut. Eloise tidak rela asalnya tetapi termakan rayuan Abelard. Demi kekasih berdarjat, beliau meninggalkan Britanny untuk ke Paris.

Cinta Seorang Wanita

Fulbert tidak merestui perkahwinan ini sebenarnya. Untuk menghvkum Abelard, beliau mengumumkan habis berita perkahwinan ini.

Abelard dalam keadaan gelabah menghantar Eloise ke sebuah rumah agam di Argentuil, suatu kesilapan yang memb4hayakan kelelakian Alberd.

Sangat marah, Fulbert meminta bantuan kawan-kawannya. Mereka pun bersetuju bahawa Abelard sekadar “melvpuskan” Eloise (dengan cara merahibkannya). Jadi mereka pun merancang.

Pada satu malam, Abelard mendapati biliknya dic3robohi satu kumpulan diketuai Fulbert. Mereka menanggalkan seluarnya dan dalam masa sekejap mem0tong kemaluan Abelard.Sangat malu dengan keadaannya, Abelard menghabiskan masanya sebagai biarawan (monk) di Paris. Manakala Eloise pula dipaksa menjadi rahib (nun) sepenuhnya. Dipindahkan ke Champage, Eloise menjadi ketua rahib (prioress).

Eloise tidak bersetuju dengan perbuatan Fulbert kerana suka atau tidak, Abelard masih suaminya. Eloise juga memarahi Abelard kerana meminggirkannya selama bertahun (susulan s3rangan malam tersebut).

Mereka bertukar-tukar surat, yang hanya meremukkan hati Eloise. Abelard tidak mencintai Eloise pun, hanya ingin merasai tubuhnya saja yakni suatu dosa di sisi Tuhan.Ingin berlepas tangan (bukannya boleh melepaskan n4fsu pun), Abelard menyuruh Eloise mengabdikan diri kepada orang yang benar-benar mencintainya, kepada tuhan.

Dalam surat keenam, Eloise takkan lagi menulis betapa s4kitnya hatinya angkara perbuatan Abelard. Surat terakhir mereka berdua mengandungi peraturan yang perlu dipatuhi para rahib.


Kewujudan Tasik Rangka Manusia Di Pergunungan Himalaya

Pergunungan Himalaya adalah pergunungan yang terbentuk akibat perlanggaran antara kedua-dua benua iaitu benua Eurasia dan India sekitar 40-50 juta tahun dulu. Pergunungan ini mempunyai gunung tertinggi di dunia yang telah kita sedia makluk, iaitu Gunung Everest. Namun tahukah anda bahawa terdapat sebuah tasik yang menggerunkan di sebalik pergunungan tersebut, sehingga tasik itu digelar sebagai Tasik Kerangka?

Roopkund atau Tasik Kerangka adalah tasik glasier yang terletak di negeri Uttarakhand, India. Lokasi tasik ini berada di pergunungan Himalaya dengan altitud 5,020 meter dari paras air laut. Tasik ini dikelilingi dengan batu glasier dan gunung-ganang yang diliputi dengan salji. Saiz tasik ini adalah 1000 hingga 1500 meter persegi dan kedalamannya hanya 3 meter ke dasar. Apabila musim sejuk berlaku, tasik ini membeku. Kini, Roopkund menjadi lokasi kembara pendaki gunung untuk menjelajah pergunungan Himalaya.

Sekarang kita tertanya-tanya, mengapa Roopkund ini dikenali dengan nama ‘Tasik Kerangka’? Apabila permukaan tasik ini mencair selama sebulan, kita akan dapat lihat longgokan kerangka manusia di dasar tasik. Longgokan kerangka itu dianggarkan lebih 300 orang. Kehadiran longgokan itu menjadi misteri akan keindahan Roopkund yang seperti khabar indah dari rupa.

Siapakah pemilik kepada longgokan kerangka itu? Mengapa ia wujud di dasar tasik yang terisolasi dari komuniti masyarakat? Adakah berlaku pembu_nuhan besar-besaran di lokasi tasik tersebut?

PENEMUAN KERANGKA DALAM ROOPKUND

Dikatakan bahawa penemuan longgokan kerangka manusia berlaku sekitar abad ke-19 Masihi, kemudian ditemui semula oleh renjer gunung Nanda Devi, H.K. Madhwal pada 1942. Beliau adalah yang pertama melihat kehadiran longgokan tersebut ketika tasik membeku. Apabila musim panas tiba, barulah longgokan yang terdiri 300 orang ditemui keseluruhannya.

Pada mulanya, tiada siapa mengetahui mengapa longgokan kerangka hadir di dasar tasik itu. Tiada siapa tahu apakah sejarah di sebalik kerangka itu. Namun begitu, terdapat teori bahawa kerangka itu adalah milik para tentera, mengikut tarikh penemuannya iaitu pada P.er.ang Dunia Kedua berlaku. Berkemungkinan ia adalah para tentera Jepun yang meninggal dunia akibat kesejukan semasa mara ke India.

Untuk mengetahui apakah benar teori tentera Jepun ini, sekumpulan pengkaji dihantar ke Tasik Kerangka untuk menganalisis longgokan kerangka. Selesai mengkaji, longgokan itu mempunyai ceritanya tersendiri. Berkat dari suhu yang sejuk, saki-baki daging, kuku, dan rambut masih terpelihara dalam longgokan tersebut. Terdapat juga penemuan artifak yang diperbuat dari kayu, mata lembing yang diperbuat dari besi, selipar kulit, dan barang kemas.

Artifak-artifak tersebut dibawa ke Oxford University’s Radiocarbon Accelerator Unit untuk menentukan pentarikhan karbon dan keputusannya adalah kesemua artifak-artifak itu telah berada di dasar tasik pada tahun 850. Berkemungkinan longgokan kerangka itu adalah milik sekumpulan pengembara yang menjelajah pergunungan Himalaya.

Jadi, apa yang berlaku kepada kumpulan pengembara ini? Adakah mereka semua meninggal dunia akibat runtuhan salji? Atau menjadi mangsa ritual berda_rah orang asal? Mati kebuluran atau diserang musuh?

KISAH LAGENDA BERKAIT DENGAN ROOPKUND

Terdapat kisah lagenda yang memungkinkan teori pengembara ini benar. Kisahnya bermula dengan kembara seorang raja kerajaan Kanauj bernama Raja Jasdhaval, bersama isteri baginda yang sarat mengandung bernama Rani Balampa. Pasangan diraja ini ditemani oleh para hamba, penari, dan para pengikut lain pergi ke kuil Nanda Devi yang perlu dilawat pada jarak 12 tahun.

Kembara mereka kemudian dihalang oleh ‘bebola besi’ yang jatuh dari langit. Dikatakan bahawa bebola itu dihantar dari dewa-dewi yang mungkar. Para pengkaji berpendapat bahawa ‘bebola besi’ yang dimaksudkan itu adalah batu besar menghalang jalan akibat tanah runtuh.

Ribut semakin kuat dan tidak ada lokasi sesuai untuk gerombolan diraja ini berehat seketika. Kemudian mereka menghilang saat tiba di Roopkund. . Berkemungkinan dengan kisah lagenda ini mampu merungkai siapakah kerangka yang terdiri dari 300 orang ini.

KAJIAN KE ATAS LONGGOKAN KERANGKA

Pada tahun 2013, kerangka Tasik Kerangka dikaji dan keputusannya kesemua kerangka ini adalah mangsa dari serangan ribut. Terdapat banyak retakan di bahagian Kerangka, leher, dan bahu. Tidak ada kecederaan lain yang mengakibatkan dari tanah runtuh, tembakan, atau runtuhan salji. Tambahan lagi, kerangka ini tidak ada kaitan dengan pengembaraan lagenda raja Kanauj.

Namun begitu, kajian DNA ke atas longgokan kerangka agak mengelirukan untuk identifikasikannya. Pada awal 2000-an, para saintis sepakat bahawa 300 orang yang terkorban ini mempunyai hubungan dengan keturunan dari Asia Selatan (India) dan disahkan meninggal dunia pada 800. Tetapi berlainan cerita dengan kajian pada 2019, di mana sebilangan dari 300 orang terkorban ini adalah berasal dari Mediterranean, Yunani Kuno, dan Crete, Manakala 14 orang pula adalah mereka yang telah meninggal dunia pada abad ke-17 dan ke-20 Masihi.

Menurut pengerusi jabatan anthropologi dari University of Pennsylvania iaitu Kathleen Morrison, tidak mustahil kajian 2019 berupa sedemikian kerana pemilik 300 kerangka ini berkemungkinan meninggal dunia di lokasi lain, seterusnya mayatnya ‘disapu’ oleh runtuhan salji sehingga masuk ke dasar Roopkund.

Beliau menjelaskan bahawa kemungkinan sebilangan dari 300 orang itu adalah warga Yunani Kuno yang berasal dari kerajaan Hellenistik di utara India pada 180 SM dan sebilangannya lagi adalah warga Eropah Mediterranean yang melakukan pengembaraan.

Kesimpulannya, kajian ke atas longgokan kerangka itu masih diteruskan. Pihak kerajaan berusaha untuk menjadikan Roopkund sebagai lokasi eko-pelancongan setelah mendapat laporan bahawa tasik itu telah dicemari dengan lambakan pengunjung dan cubaan untuk mengambil cebisan tulang yang dikeluarkan dari tasik. Dengan laksananya usaha ini, Roopkund dapat dipelihara kemudian saintis dapat meneruskan usaha merungkai misteri tasik glasier dari gangguan ramai.

RUJUKAN:

Pappas, S. (February 2021). Hundreds of skeletons fill this remote Himalayan lake. How did they get there? Live Science. https://www.livescience.com/roopkund-skeleton-lake-mystery.html

Mrreese. (3 September 2020). Skeleton Lake: Ancient Remains Frozen in Time in the Himalayas. Ancient Origins.


Bibit Pemberontakan Orang Yahudi Terhadap Rom

Herod Agrippa II dilahirkan pada Tahun 27M, merupakan anak kepada Raja Herod Agrippa I dan Cyprus. Nama sebenarnya ialah Julius Marcus Agrippa, sama nama dengan bapanya. Pada usianya 14 tahun, Agrippa II dihantar ke Itali untuk melanjutkan pengajiannya. Pada usianya 17 tahun (Tahun 44 M), bapanya yang menjadi Raja Yahudi terakhir yang menguasai seluruh Palestin mangkat secara mengejut dalam keraian di Caesarea Maritima untuk meraikan kehadiran Maharaja Rom, Claudius. Herod Agrippa II yang masih muda itu tidak yakin boleh memimpin wilayah yang besar itu.

Kaisar Claudius menyerap seluruh wilayah Herod Agrippa I ke dalam negara Rom sebagai Wilayah Iudaea (Gabungan Daerah Judaea, Idumea dan Samaria. Pada ketika ini, semua kawasan pentadbiran Herod Agrippa I termasuklah Perea, Galilee, Gaulanitis dan Lysianis dimasukkan ke dalam Wilayah Iudaea) dan ditadbir oleh seorang procurator yang bernama Cuspius Fadus.

Wliayah Iudaea di Bawah Pemerintahan Procurator Rom

Cuspius Fadus memerintah selama 2 tahun iaitu dari Tahun 44 hingga 46M sebagai procurator pertama Wilayah Iudaea. Semasa pemerintahannya, keamanan dapat dicapai di Judah. Cuspius Fadus membenarkan bangsa selain Yahudi (gentile) yang menjadi tentera tambahan di Sebaste dan Caesarea untuk mendiami Judah serta Fadus juga berjaya menyelesaikan masalah antara Penduduk Perea (Timur Palestin) dan Philadelphia (Dekapolis) berkenaan dengan sempadan mereka di Kampung Mia.

Fadus juga berjaya membanteras penyamun di Wilayah Iudaea. Namun begitu, seorang yang mengaku sebagai Nabi yang bernama Theudas telah bangkit memberontak pada tahun 45M. Theudas membahagikan Sungai Jordan dan memudahkan pengikutnya menyeberangi sungai tersebut tanpa kebenaran Procurator Rom (Fadus).

Fadus yang berang dengan tindakan Theudas dan pengikutnya telah menghantarkan tentera dan membunuh semua pemberontak tersebut pada Tahun 46 M. Fadus juga menuntut jubah Pendita Agung disimpan olehnya seperti yang dilakukan oleh Pegawai Rom sejak Tahun 6 hingga 36M sebelum ini.

Tindakan ini menyebabkan Pihak Sanhedrin menghantarkan bantahan kepada Legate Rom Syria yang baharu, Cassius Longinus. Cassius Longinus menghantar tentera yang sangat ramai untuk menyokong tindakan Fadus terhadap yahudi. Pemimpin Yahudi risau dengan keadaan ini, lantas mereka menghantar utusan ke istana Rom dan memohon Claudius membantu mereka dalam hak penjagaan jubah Pendita Agung ini. Akhirnya, Claudius bersetuju dengan permintaan pemimpin yahudi setelah Agrippa II mempengaruhinya.

Pada Tahun 46 M, Tiberius Julius Alexander (Alexander) pula dilantik sebagai procurator Rom di Judae. Alexander merupakan anak kepada Alexander Si Alabarch dari Alexandria, yang pernah membantu kewangan Herod Agrippa I semasa baginda dibelenggu hutang yang banyak. Alexander berketurunan Yahudi sebelah bapanya dan Claudius melantiknya supaya dapat meredakan pemberontakan Yahudi.

Abangnya, Marcus telahpun berkahwin dengan Berenice II, kakak kepada Herod Agrippa II. Semasa pemerintahannya, berlakulah kebuluran yang teruk di kawasan Judah. Hasilnya, berlakukan pemberontakan. Untuk meredakan pemberontakan, Alexander menghukum Simon dan James, anak kepada Judas dari Galilee dengan menyalib mereka. Pemerintahan Alexander berlangsung selama 2 tahun.

Pada Tahun 48M, Ventidius Cumanus pula dilantik menjadi procurator di Iudaea. Dalam masa yang sama, Herod Agrippa II diberikan hak untuk mentadbir Wilayah Chalcis daripada pakciknya, Herod Chalcis yang baru sahaja mangkat. Herod Agrippa II juga diberikan hak untuk memilih Pendita Agung di Haikal Herod.

Semasa pemerintahan Cumanus, berlaku beberapa peristiwa yang menjadi pencetus kepada kebangkitan Yahudi. Semasa perayaan ‘passover’ di Haikal Kedua, seorang tentera yang berkawal dari atas kubu Antonia telah mengejek orang Yahudi dan menyebabkan orang Yahudi membaling batu kepada tentera Rom yang berada di atas kubu. Cumanus yang tidak dapat meredakan situasi telah mengarahkan tenteranya untuk menghukum orang Yahudi yang berada dalam Haikal tersebut menyebabkan puluhan ribu orang Yahudi mati. Pesta tersebut bertukar menjadi hari berkabung seluruh Judah.

Tidak lama kemudian, seorang hamba raja yang bernama Stephanus telah dirompak di Beth-Horon. Cumanus dan tenteranya telah mengeledah satu perkampungan di sana dalam mencari siapa perompak tersebut. Seorang tentera telah menjumpai Kitab Taurat dan memusnahkannya di khalayak ramai, menyebabkan orang-orang Yahudi melaungkan kata Blasphemies (Kuffar). Marah dengan tindakan tidak menghormati agama Yahudi, Yahudi membuat protes besar-besaran di Caesarea Maritima. Cumanus bertindak memancung kepala tentera tersebut di khalayak ramai dan keadaan ini dapat meredakan seketika pemberontakan orang-orang Yahudi.

Konflik yang memuncak di zaman Cumanus ialah apabila beberapa Yahudi dibunuh di Samarita semasa mereka mahu mengunjungi Baitul Maqdis semasa festival “Passover” dalam tahun 52M. Autoriti Yahudi membawakan hal ini kepada Cumanus, tetapi beliau ambil ringan hal ini. Hal ini menyebabkan berlakunya rusuhan di antara Yahudi dari Galilee dan penduduk Samarita serta menyebabkan banyak kematian yang berlaku.

Pihak Yahudi mengadukan hal ini kepada Legate Syria yang baharu, Ummidius Quadratus. Setelah mendengar daripada kedua-dua pihak dan saksi, Ummidius Quadratus menghantar semua yang terlibat termasuklah Cumanus dan Pendita Agung Ananias. Kaisar Claudius menjatuhkan hukuman bunuh kepada ketua-ketua Samarita dan melucutkan jawatan Cumanus dan mengenakan hukuman buang daerah kepadanya. Tindakan Claudius ini dipengaruhi oleh Herod Agrippa II dan keputusan ini menyebelahi pihak Yahudi.

Setelah Cumanus dihukum, procurator seterusnya ialah Marcus Antonius Felix yang dilantik pada tahun 52M. Felix pada mula asalnya adalah hamba kepada Antonia, ibu kepada Claudius. Walaupun beliau dilahirkan sebagai hamba, beliau berkahwin dengan tiga puteri dalam jalur diraja di Mesir dan Judah. Beliau berkahwin dengan Drussila, adik perempuan Raja Herod Agrippa II dan dikurniakan seorang anak lelaki yang dinamakan Marcus Antonius Agrippa. Perkahwinannya dengan Drussila ini melanggar piagam Yahudi kerana Felix tidak masuk agama Yahudi sebelum berkahwin.

Felix merupakan pemerintah yang zalim dan mengutamakan rasuah dalam pemerintahannya. Beliau menggunakan kekerasan dan kuku besi dalam mentadbir kaum-kaum Yahudi serta berat kepada bangsa Rom di Caesarea Maritima. Beliau telah mengangkat senjata dalam menentang Nabi Yahudi (Nabi Palsu) dari Mesir yang ingin memerdekakan Baitul Maqdis daripada penjajahan Rom dan menangkap St. Paul, yang disangkakan nabi yahudi tersebut. Paul ditahan dan tidak dibicarakan selama dua tahun bagi menggembirakan orang-orang Yahudi yang memusuhi orang beragama kristian.

Tacitus, Ahli Sejarah Rom menyatakan bahawa Felix sebagai “practised every kind of cruelty and lust, wielding the power of king with all the instincts of a slave”, seorang pemerintah yang melakukan semua yang melibatkan kekejaman dan nafsunya, memegang kuasa raja dengan naluri seorang hamba. Tacitus menggambarkan Felix sebagai pemerintah yang sangat kejam.

Josephus pula menyatakan bahawa Felix berat sebelah kepada penduduk berbahasa Yunani, walaupun mereka membunuh orang yahudi di Caesarea Maritima. Namun begitu, penulis Buku Akta (Book of Acts) memuji pemerintahan Felix sebagai pemerintah yang mempunyai tempoh keamanan yang lama. St Paul yang dipenjarakan bersyarah kepadanya berkenaan dengan kebenaran, kawalan diri dan penghakiman.

Sekembalinya Felix ke ibukota Rom, dia disabitkan kesalahan menggunakan pertikaian penduduk Syria (Bangsa Rom) dan Yahudi untuk menghalalkan pembunuhan. Dia terlepas daripada hukuman kerana Kaisar Nero ketika itu dipengaruhi oleh abangnya, Pallas. Namun begitu, jawatannya digantikan dengan Procurator baharu iaitu Porcius Festus pada Tahun 59M.

Forcius Festus juga dilaporkan menggunakan ketenteraan untuk menghentikan pemberontakan seorang yang menggelarkan dirinya penyelamat bangsa Yahudi. Beliau mendengar kes Paul dengan cepat dan dengan nasihat daripada Agrippa II, St. Paul dihantar ke Rom untuk dibicarakan. Festus dinilai sebagai seorang procurator yang lebih berkarisma berbanding Felix, namun hubungan Yahudi dan Rom sudah terlalu renggang dan sangat rapuh.

Pada Tahun 62M, Festus meninggal dunia di pejabatnya di Caesarea Maritima. Kematiannya menyebabkan tiada pemerintah di Judah selama beberapa bulan. Keadaan ini menyebabkan orang-orang Yahudo mengambil kesempatan dengan membunuh ramai pengikut kristian, termasuklah James, adik kepada Nabi Isa a.s. Dengan hukuman rejam dengan anak-anak batu sehingga mati.

Procurator seterusnya, Lucceius Albinus yang dilantik pada Tahun 62M telah menyalahgunakan kuasanya dengan mencuri harta peribadi dan mengenakan cukai yang lebih tinggi kepada penduduk Yahudi. Beliau juga membenarkan rasuah diberikan untuk pemberontak yang dipenjarakan untuk keluar daripada penjara. Albinus menyebabkan 10 sicarii, serpihan pelampau Yahudi keluar daripada penjara. Apabila Albinus dapat tahu kariernya di Judah akan berakhir, dia menghukum bunuh pesalah yang melakukan hukuman berat dan membebaskan pesalah ringan dengan rasuah.

Setelah Albinus dilucutkan jawatannya pada Tahun 64M, Gessius Florus dilantik menjadi procurator baharu. Florus lebih teruk lagi berbanding Albinus. Beliau menyebelahi orang-orang Yunani menentang Yahudi, mencuri khazanah dari Haikal Herod, membenarkan tenteranya membunuh dan merampas harta dan melanggar undang-undang Rom dengan menyalib Yahudi Kelas Atasan yang mempunyai Kerakyatan Rom. Tindakan Florus ini adalah tindakan yang dilakukan setelah mereka mencuri khazanah dari Haikal Kedua dan menahan ketua-ketua Yahudi di seluruh kota Jerusalem. Tindakan Florus yang keterlaluan mencetuskan kepada Pemberontakan Yahudi secara besar-besaran. Setelah Yahudi memberontak, Florus dilucutkan jawatannya dan digantikan dengan Marcus Antonius Julianus.

Pemerintahan Herod Agrippa II

Herod Agrippa II menaiki takhta di Chalcis setelah pakciknya, Herod dari Chalcis meninggal dunia. Agrippa juga diberikan hak untuk melantik Pendita Agung dan mengekalkan istananya di Jerusalem. Baginda juga diberikan kuasa untuk memanggil Sanhedrin untuk bermesyuarat. Agrippa II turut meninggikan lagi menara istananya supaya baginda boleh melihat ke dalam Haikal secara langsung. Tindakannya menentang peraturan yang ditetapkan oleh Yahudi telah dilanggar dan Agrippa II juga boleh menyaksikan upacara korban dilakukan dari menaranya.

Pada Tahun 53M, Claudius mengambil semula Chalcis dan menganugerahkan wilayah Herod Philip iaitu Gaulanitis, Batanea, beberapa kota dan menyerap dua kota daripada Dekapolis ke dalam wilayahnya. Keadaan ini menjadikan dua kota tersebut bebas daripada pemerintahan Rom setelah dijajah selama 40 tahun. Herod Agrippa memerintah sehingga Tahun 93M.

Pada suatu ketika, orang Yahudi membuat tunjuk perasaan kerana Paul ditubuh membawa masuk orang-orang bukan bangsa Yahudi (Gentile) ke dalam Haikal. Tunjuk perasaan ini adalah kesan daripada kependudukan Gentile dalam kota Judah dan rasa kesucian Haikal Kedua telah dicemari oleh orang Gentile yang tidak berkhatan.

Kesalahan terhadap agama Yahudi, Paul perlu dihadapkan ke mahkamah Yahudi. Oleh itu, Paul dihadapkan di hadapan orang awam Yahudi untuk mendengar hujahnya sebelum dihakimi oleh Sanhedrin. Oleh kerana Paul merupakan Yahudi Kelas Atasan yang mempunyai kerakyatan Rom, Paul dihantar ke Caesarea Maritima untuk diadili. Paul diiringi oleh 470 orang tentera Rom kerana bimbang dengan keadaan huru-hara di Jerusalem yang disebabkan oleh ketidakpuashatian Yahudi terhadap bangsa Rom dan kelahiran Agama Kristian iaitu pembaharuan kepada keagamaan di sana pada ketika itu.

Paul merupakan seorang pendebat yang sangat bijak berhujah. Melalui syarahannya di Caesarea, Tertullus iaitu wakil pendita Yahudi di sana menuduh ucapan Paul adalah untuk menimbulkan perselisihan faham dan mengancam kesucian rumah ibadat mereka. Paul menafikan tuduhan tersebut dan meneruskan syarahannya semasa dipenjarakan selama dua tahun. Semasa pemerintahan Festus, Agrippa II dan kakaknya Berenice berjumpa dengan Paul dan melalui debat antaranya dan Paul, Agrippa II mendapati Paul tidak bersalah dan menasihatkan Festus untuk menghantarnya ke Rom untuk dihakimi.

Kakak Herod Agrippa II, Berenice merupakan isteri kepada Marcus Julius Alexander, adik kepada procurator Alexander. Selepas Marcus meninggal dunia pada tahun 44M, Berenice dikahwinkan dengan pakciknya iaitu Herod dari Chalcis. Herod dari Chalcis meninggal dunia pada Tahun 48M dan Berenice kekal tidak berkahwin selepas itu. Berenice dikatakan mengadakan hubungan sulit dengan adiknya sendiri, Herod Agrippa II. Perbuatan sumbang mahram antara Herod Agrippa II dan kakaknya sendiri dituduh oleh Josephus Flavius dalam karyanya, The Antiquity of Jews.

Pada Tahun 66M, pemberontakan besar-besaran Yahudi tercetus disebabkan ketegangan kaum antara bangsa Rom dan bangsa Yahudi. Selain itu, gerakan anti penjajahan Rom dan anti-cukai yang dikenakan kepada Kaum Yahudi juga membangkitkan pemberontakan ini. Walaupun Herod Agrippa II adalah Raja Yahudi, tetapi baginda memihak kepada Rom dalam perang pemberontakan Yahudi terhadap Rom.

Rujukan:

Josephus, F. (Kemaskini 2017), Antiquities of The Jews, Translated by William Whiston, Project Gutenberg (kemaskini terakhir pada 9 Ogos 2017), Utah, Project Gutenberg Literary Archive Foundation

Tacitus (Edisi Kemaskini 1978), The Histories, Collection of the Loeb Classical Library edition of Tacitus, 1931, Harvard University Press, US.

Jeffer, J.S. (2009), The Greco-Roman World of the New Testament Era: Exploring the Background of Early Christianity, InterVarsity Press, m/s 132-139

Johnson L.T (2009), AMONG THE GENTILES, Greco-Roman Religion and Christianity, USA, Yale University Press, m/s 118-120


Rekod Belanda Dakwa Melaka Berusia 1160 Masihi?

Berdasarkan catatan Belanda dalam ‘Oud en Nieuw Oost-Indiën‘ (Old and New East India) (1724) oleh François Valentijn (1666-1727), penubuhan Melaka sebagai sebuah kerajaan maritim ‘thalassocracy’ dikatakan bermula pada tahun 1160 dan berpusat di Singapura (Gambar 2). Ini adalah 242 tahun lebih awal dari tarikh penubuhan kerajaan Melaka yang diketahui umum.  Valentijn menyatakan bahawa kerajaan ini kemudian berpindah ke kota Melaka pada tahun 1252, dan kemudian ke Johor bermula tahun 1511 iaitu setelah kota Melaka jatuh ke tangan Portugis.

Seperti kerajaan-kerajaan maritim sebelumnya, pusat pentadbiran dan ibu negerinya sentiasa berpindah-pindah. Jadi, setakat tahun 1708 iaitu semasa catatan tersebut dibuat, Valentjin (Gambar 3) merumuskan bahawa usia kumulatif kerajaan berdaulat dibawah pemerintahan Raja-Raja Kesultanan Melaka adalah 547 tahun 11 bulan (dan berterusan).

Mungkin berdasarkan lojik ini sesetengah negara barat seperti Belanda, Perancis dan Turki menggelar Semenanjung Tanah Melayu sebagai “Melaka” sehingga abad ke-19 (Lihat Peta Semenanjung Tanah Melayu tahun 1803 oleh Turki dalam Gambar 4). Pada mereka, entiti Melaka sebagai sebuah kerajaan berdaulat adalah berterusan selagi ianya diperintah kerajaan yang berkesinambungan pemerintahannya dengan Raja-Raja dari Kesultanan Melaka.

Bagi Belanda, walaupun mereka menjajah dan menjarah hasil bumi di Semenanjung Tanah Melayu, serangan awal ke atas kapal Portugis dan penaklukan yang dilakukan terhadap Portugis di kota Melaka adalah di atas justifikasi mengembalikan kota Melaka tersebut kepada waris sebenar Kesultanan Melaka (Lihat Peranan Johor Dalam Membentuk Undang-Undang Antarabangsa Moden). Bagi British pula, walaupun mereka mengurangkan kuasa Raja-Raja Melayu melalui sistem residen, ianya dilakukan atas “persetujuan” yang diberikan oleh Raja-Raja Melayu itu sendiri. Pada kesemua masa yang material, walaupun kuasa dan peranan Raja-Raja Melayu dihadkan, ianya tidak pernah terbatal secara keseluruhan.

Walaubagaimanpun, seperti kita maklum rekod Portugis menyatakan tarikh-tarikh yang berbeza. Melaka dikatakan ditubuhkan putera Srivijaya iaitu Parameswara pada tahun 1402. Rekod Portugis ini adalah lebih probatif kerana ianya selari dengan rekod Cina. Melalui rekod hal ehwal Dinasti Ming (Ming Shi-lu), lawatan terakhir Srivijaya (San Fo Qi) ke Cina adalah pada 30.11.1377.

Manakala lawatan terakhir Majapahit (Java) adalah pada 3.10.1402. Terbukti bahawa tiada catatan berkenaan Melaka sebelum itu. Sekiranya dikaji, catatan Belanda ini lebih kurang sama dengan tarikh dalam 29 versi Sulalatus Salatin (Sejarah Melayu) yang menyatakan Melaka diasaskan pada 1262. Catatan Belanda ini mempunyai dua fakta tambahan iaitu ianya menyatakan perpindahan dari Singapura ke Melaka berlaku pada 1252, dan Raja-nya memeluk Islam pada 1276.

Rekod berkenaan Melaka di Cina hanya wujud bermula pada 28.10.1403 iaitu rekod tentang Yi Qing yang dihantar sebagai utusan ke Melaka. Apa yang menarik adalah rekod Cina ada mencatat nama-nama Raja dan Sultan Melaka dan juga tarikh lawatan yang dibuat. Secara ringkasnya, rekod Ming Shi-lu tersebut mencatat bahawa terdapat 4 Raja-Raja Melaka berikut telah tiba di Kota Larangan:-

Tarikh-tarikh lawatan Raja-Raja Melaka ke Cina ini selari dengan rekod dan susunan tarikh pemerintahan rasmi Raja-Raja Melaka tersebut yang diketahui umum. Ianya juga ternyata bercanggah dengan tarikh pemerintahan dalam catatan Belanda dan Sejarah Melayu.  Dengan itu, boleh dirumuskan bahawa catatan Belanda tersebut adalah tidak berapa tepat dan mungkin dibuat oleh Valentijn berdasarkan teks-teks awal Sejarah Melayu.

RUJUKAN:


Dzungar: Kekhanan Yang Merupakan Empayar Terakhir Bangsa Mongol

Dzungar merupakan satu identiti kolektif gabungan beberapa suku Mongol Oirat yang membentuk dan meneruskan kelangsungan empayar nomad terakhir di Turkestan Timur (sekarang dikenali sebagai Xinjiang) dari awal abad ketujuh belas hingga ke pertengahan abad ke lapan belas.

Selepas kema-tian Esen Taiji pada tahun 1454, bangsa Mongol yang pernah bersatu, berpecah belah akibat pe-rang saudara keturunan Genghis Khan, kemudian disatukan kembali di atas nama klan-klan berbeza, sekali lagi berpecah menjadi suku Olöt, Choros, Dörbet, Torghut, Khoshut, dan Khoit yang berada dibawah perintah pemimpin dari keturunan masing-masing yang memakai gelaran “taiji” (gelaran asli untuk pemimpin Mongol baharu kerana gelaran Khan adalah berasal dari sistem Turkik).

Pada sekitar tahun 1600, Khara Khula muncul sebagai taiji suku Choros, suku yang dominan, sebelum dia menyatukan suku Olöt, Derbet dan Khoit, untuk meme-rangi suku Mongol Khalka Timur yang dipimpin oleh Ubasi Khun Taiji kerana mereka telah merampas kawasan tanah padang rumput yang pernah diduduki suku Oirat. Anak lelaki Khara Khula, Erdeni Batur membentuk negara Oirat yang baru dengan nama Kekhanan Dzungar tidak lama selepas kema-tian bapanya pada tahun 1634.

Kemuncak kegemilangan Kekhanan Dzungar adalah ketika ten-tera Dzungar mengalahkan suku Kazakh di bahagian barat, memeterai rundingan dan perjanjian perdagangan dengan Rusia, meraih sokongan Dalai Lama di Tibet, menetapkan kod perundangan sejagat untuk bangsa Mongol baru, yang dikenali dengan nama “Kod Agung Ke Empat Puluh Empat dan Ke Empat” (Döchin Dörben Hoyar un Ike Tsagaza), dan menjadikan agama Buddha sebagai agama rasmi kebangsaan.

Seperti mana Attila, Ambaghai Khan, dan Genghis Khan pernah menyatukan suku-suku nomad dibawah nama empayar bangsa masing-masing iaitu Hun, Khamag, dan Mongol, penyatuan suku-suku nomad di bawah nama bangsa Dzungar juga merupakan sebuah sistem konfederasi gabungan beberapa suku Mongol Oirat yang muncul secara tiba-tiba pada awal abad ketujuh belas untuk meme-rangi Khan Altan dari suku Mongol Khalkha (jangan keliru dengan Altan Khan yang lebih terkenal dari Tümed), Jasaghtu Khan, dan penaung mereka, iaitu bangsa Manchu untuk menguasai dan memperoleh kawalan penuh ke atas rakyat dan wilayah Mongolia.

Walaupun kesemua empayar-empayar yang berkuasa ketika zaman masing-masing ini membawa nama dan panji-panji yang berbeza semenjak zaman Xiongnu dan Xianbei lagi, tetapi hari ini kita merujuk mereka semua secara kolektif sebagai bangsa Mongol, memandangkan populariti Genghis Khan mengatasi para leluhurnya ataupun keturunannya yang lain. Namun, mana-mana suku yang menubuhkan kerajaan-kerajaan baru selepas era Empayar Mongol tetap memiliki hubungkait dengan sejarah Empayar Mongol, termasuklah suku Oirat yang menubuhkan Kekhanan Dzungar.

Konfederasi ini mula berkuasa di Pergunungan Altai dan Lembah Sungai Ili. Pada mulanya, ia terdiri daripada suku Olöt, Derbet dan Khoit. Kemudian, unsur-unsur suku Khoshot dan Torghut diserap secara paksa ke dalam ten-tera Dzungar, sehinggalah sempurnanya proses penyatuan kembali suku-suku Mongolia Barat. Menurut sejarah lisan, suku Olöt dan Derbet adalah keturunan dan penerus kepada suku Naiman, sebuah suku Turko-Mongol yang bertebaran di padang rumput Asia Tengah semasa era Genghis Khan. Suku Olöt berkongsi nama klan yang sama dengan suku Choros dan Dörbed, legenda nenek moyang mereka mewakili nama kerabat diraja Uyghur.

Ten-tera Dzungar menye-rang Tibet pada tahun 1717, menggulingkan dan membu-nuh seorang Dalai Lama palsu yang telah dilantik oleh Lhabzang, Raja Tibet. Ten-tera Dzungar menja-rah tempat-tempat suci Lhasa, tindakan ini mengakibatkan tindak balas yang pantas dari Maharaja Kangxi pada tahun 1718, tetapi ekspedisi keten-teraan Dinasti Qing yang pertama dikalahkan oleh ten-tera Dzungar yang berada tidak jauh dari Lhasa.  Ekspedisi kali kedua yang lebih besar yang dilancarkan oleh Maharaja Kangxi telah berjaya mengusir bangsa Dzungar dari Tibet pada tahun 1720 dan pasukan ten-tera Qing disambut di Tibet sebagai wira pembebasan Tibet.

Selama abad kelapan belas, bangsa Dzungar dimus-nahkan oleh Maharaja Qianlong dalam beberapa kempen dan pembersihan etnik yang memacu kepada beberapa siri pembu-nuhan beramai-ramai. Pada tahun 1755, ten-tera Dinasti Qing menye-rang Ghulja, dan menak-luki Kekhanan Dzunghar. Selama dua tahun berikutnya, ten-tera Manchu dan Mongol dari Dinasti Qing memus-nahkan saki baki Kekhanan Dzunghar.

Pemimpin terakhir Dzungar, Putera Amursana yang memberon-tak terpaksa melarikan diri ke utara dan memohon perlindungan daripada Rusia. Kira-kira 80 peratus bangsa Dzungar, yang seramai antara 500,000 dan 800,000 orang telah terbu-nuh semasa atau selepas penak-lukan oleh ten-tera Manchu pada tahun 1755-1757. Bagi meraikan dan memperingati kemenangan kempen ini, Maharaja Qianlong mendirikan Kompleks Kuil Puning Chengde pada tahun 1755.

Bangsa Manchu membawa ramai imigran dari beberapa wilayah pemerintahan Dinasti Qing untuk menempatkan ramai bangsa asing terutamanya kaum nomad bagi menduduki daerah yang mengalami penurunan populasi berikutan terlalu ramai orang-orang Dzungar yang telah dibu-nuh mereka, dan proses penak-lukan ke atas wilayah Turkestan Timur juga berlangsung rancak secara berperingkat, tetapi sekitar satu abad kemudian, pemberon-takan orang-orang Islam dari pelbagai etnik telah memus-nahkan wilayah yang sering bertukar nama ini, dari nama Altishahr, Khotan, Khotay, Tartar China, Tartar Tinggi, Kashgaria, Bukhara Kecil, Moghulistan Timur, Serindia, Turkestan Timur, hinggalah dikenali sebagai Xinjiang hari ini.

Kejatuhan Kekhanan Dzungar menjadi titik perhentian yang menamatkan sebarang usaha menghidupkan kembali era dominasi bangsa Mongol yang ditinggalkan oleh Empayar Mongol. Kekhanan Dzungar dianggap sebagai Kekhanan bangsa Mongol yang terakhir meneruskan pemerintahan bangsa Mongol walaupun sebenarnya Kekhanan bangsa Mongol yang terakhir sebenarnya adalah Kekhanan Bogd Mongolia yang berjaya meneruskan kelangsungannya selepas Dinasti Qing dijatuhkan semasa Revo-lusi Xinhai 1911, tetapi kerajaan ini tidak merdeka sepenuhnya dan tidak memiliki kekuatan seperti dahulu lagi.

Kekhanan Bogd Mongolia adalah kerajaan yang mentadbir Mongolia (Mongolia Luar) di antara tahun 1911 dan 1919 dan sekali lagi dari tahun 1921 hingga 1924. Menjelang musim bunga tahun 1911, beberapa bangsawan Mongolia yang terkenal termasuk Putera Tögs-Ochiryn Namnansüren meyakinkan Jebstundamba Khutukhtu untuk mengadakan pertemuan di antara para bangsawan dan pegawai pemimpin agama untuk membincangkan isu tuntutan kemerdekaan dari pemerintahan Dinasti Qing di China yang diperintah oleh bangsa Manchu.

Pada 30 November 1911, bangsa Mongol menubuhkan kerajaan Sementara Khalkha. Pada 29 Disember 1911, orang Mongol mengisytiharkan kemerdekaan dari Dinasti Qing yang dirun-tuhkan bangsa Cina dalam Revo-lusi Xinhai. Mereka melantik ketua keagamaan atau Bogd Gegeen (Jebtsundamba Khutuktu) ke-8, jawatan tertinggi dalam struktur teokratik Buddha Tibet di Mongolia, yang menggunakan gelaran Bogd Khan atau “Penguasa Suci”. Bogd Khaan menduduki jawatan sebagai Khagan terakhir Mongolia.  Ini membawa kepada kemunculan zaman Teokratik Mongolia yang juga dikenali dengan nama Kekhanan Bogd.

Pada 2 Februari 1913, Kekhanan Bogd mengerahkan pasukan ten-tera berkuda Mongolia untuk “membebaskan” Mongolia Dalam dari penja-jahan kerajaan Republik China. Namun, Mongolia kekurangan dari segi persenjataan, Empayar Rusia enggan menjual senjata kepada Kekhanan Bogd kerana Tsar Nicholas II membangkitkan isu “imperialisme bangsa Mongol” yang pernah menja-jah negeri-negeri Rusia. Satu-satunya negara yang mengiktiraf Mongolia sebagai negara yang sah adalah Tibet, yang turut sama mengisytiharkan kemerdekaan Tibet selepas kejatuhan Dinasti Qing. Tibet dan Mongolia menandatangani perjanjian persahabatan dan saling mengiktiraf kedaulatan masing-masing sehinggalah kejatuhan Empayar Rusia dan kelahiran Republik Sosialis Kesatuan Soviet yang secara beransur-ansur mempengaruhi Mongolia dengan ideologi komunisme.

Pemerintahan Dinasti Qing yang lalu pernah merancang satu agenda besar, “Dasar Baharu”, yang bertujuan untuk mengilhak keseluruhan Mongolia ke dalam pemerintahan China sekaligus membuka jalan penja-jahan untuk bangsa Cina Han dan membuka penempatan pertanian. Ramai orang Mongol menganggap tindakan ini sebagai melanggar perjanjian lama ketika mereka mengiktiraf kedaulatan Dinasti Qing, terutamanya berkaitab pemuliharaan tatanan sosial tradisional di tanah Mongolia, dan dengan demikian Mongol mula menuntut kemerdekaan.

Kejatuhan Dinasti Qing pada tahun 1911, yang terlaksana di atas dasar semangat nasionalisme orang-orang Cina telah melahirkan negara Republik China, kemudian satu konsep perpaduan diversiti ditubuhkan, ia diberikan nama “Lima Bangsa Di Bawah Satu Perpaduan”. Negara China yang baru ditubuhkan menuntut seluruh wilayah peninggalan imperialisme Qing, termasuklah Mongolia.

Para pegawai Mongolia jelas bahawa mereka hanya tunduk kepada maharaja Qing dan oleh itu mereka tidak akan setia kepada Republik China yang baru. Sementara beberapa orang Mongolia Dalam menunjukkan kesediaan untuk bergabung dengan Republik China, Mongolia Luar, bersama-sama dengan sebahagian dari Mongolia Dalam, mengisytiharkan kemerdekaan dari China. Mongolia Luar dibantu oleh se-rangan ten-tera White Russian pimpinan Baron R.F. von Ungern-Sternberg berikutan Revo-lusi Rusia 1917.

Penghapusan status autonomi Mongolia oleh Xu Shuzheng pada tahun 1919 membangkitkan semula gerakan kemerdekaan nasional Mongolia.  Dua kumpulan penentang kecil dibentuk, kemudian menjadi Parti Rakyat Mongolia (dinamakan semula menjadi Parti Revo-lusi Rakyat Mongolia), yang menuntut kemerdekaan dan kerjasama Soviet.

Namun, berikutan pengaruh Komunis yang semakin meluas, Revo-lusi Mongolia pada tahun 1921 meletus dan Ungern bersama baki ten-tera China diusir pada bulan-bulan berikutnya, pada 6 Julai 1921, Parti Rakyat Mongolia dan ten-tera Soviet mena-wan Niislel Khuree. Parti Rakyat menubuhkan pemerintahan yang baru, tetapi menjadikan Bogd Khan sebagai ketua negara nominal yang hanya berperanan sebagai simbol perpaduan (seperti maharaja Jepun).

Pada tahun-tahun berikutnya melalui beberapa perebutan kuasa yang ga-nas, pengaruh Soviet semakin kuat, dan setelah kema-tian Bogd Khan, kerajaan Republik Rakyat Mongolia diisytiharkan pada 26 November 1924. Ketua kerajaan mengambil alih cop mohor Bogda Khan setelah kema-tiannya menurut Perlembagaan Republik Rakyat Mongolia 26 November 1924. Mongolia berterusan dipengaruhi oleh sistem sosialis sehinggalah Soviet memasuki era Mikhail Gorbachev yang disusuli dengan Revo-lusi Mongolia 1990 dan run-tuhnyan pemerintahan Kesatuan Sosialis Republik Soviet pada awal 1990-an.

Dari sejarah ini, kita mendapati bahawa Kekhanan/Kekhaganan bangsa Mongol yang terakhir adalah Kekhanan Bogd Mongolia, namun, oleh kerana mereka muncul sebagai pentadbiran autonomi dan lemah dari segi keten-teraan hingga terpaksa bergantung kepada Rusia, maka mereka dianggap sebagai pemerintahan yang tidak mutlak, berbeza dengan Kekhanan Dzungar yang pernah menewaskan ten-tera Dinasti Qing dan ten-tera suku-suku nomad yang bersatu di bawah nama Kekhanan Kazakh, bahkan, Dzungar dikatakan hanya memerlukan beberapa langkah sahaja lagi untuk mengembalikan bangsa Mongol sebagai penguasa tertinggi dunia. Walau bagaimanapun, itulah politik nomad yang tidak pernah tenang, sentiasa akan wujud pengacau di sebalik kejayaan mana-mana suku yang kuat.

RUJUKAN:

Dunnell, Ruth W.; Elliott, Mark C.; Foret, Philippe; Millward, James A (2004). New Qing Imperial History: The Making of Inner Asian Empire at Qing Chengde. Routledge.


Kekayaan Maha Agung Empayar Melayu

Saya berani bertaruh sekiranya kalau ditanyakan kepada anak-anak Melayu kita, apakah yang kalian tahu dan kenal mengenai Srivijaya, mereka akan terlopong tidak tahu bahawa betapa kehebatan Srivijaya inilah yang harus dikenali oleh bangsa Melayu kita.

Srivijaya adalah sebuah tamadun yang didirikan oleh mereka yang MENJADIKAN EMAS SEPERTI MAINAN HARIAN. Mari kita hayati beberapa point penting dalam kita membincangkan mengenai kehebatan Srivijaya, sebuah tamadun yang bermain dengan emas.

1. Ibnu Kordadhbeh (844-848AD) ada mencatatkan mengenai kekayaan Srivijaya:

“Pemerintah Zabag (nama bangsa arab untuk Srivijaya) dipanggil sebagai maharaja dan saban hari, maharaja akan menerima hasil keluaran empayarnya yang berjumlah 200 man (ukuran yang tidak diketahui bagi menyukat emas di Srivijaya.

Pemerintah Zabaq ini akan menukarkan emas-emas yang merupakan pendapatan Empayar Srivijaya lalu menukarkannya ke dalam bentuk jongkong emas dan melontarkan ke dalam tasik lalu berkata:

“Ini adalah harta aku!”

2. Kekayaan dan keluasan empayar Srivijaya ini adalah sangat mengasyikkan. Dalam catatan yang ditulis oleh Abu Zayd Hassan yang memberi komen terhadap buku yang ditulis oleh Pengembaraan Sulayman di India dan China menulis mengenai Srivijaya yang berbunyi seperti berikut:

“… dikatakan bahawa kekayaan yang dimiliki oleh Srivijaya bersamaan dengan 900 prasang persegi (ukuran Parsi – persamaan dengan 4995 KM). Terdapat juga pulau-pulau yang dikawal oleh rajanya yang berukuran 1000 prasang persegi…”

“…. Sesiapa yang berjalan kaki untuk cuba mengelilingi keseluruhan empayar ini dan apabila dia penat, dia akan berjumpa dengan tempat perlindungan (yakni disediakan oleh pemerintah Srivijaya)

3. Tatkala orang semua lupa pada Srivijaya, sebuah empayar yang hilang dari sejarah dunia, Al Masudi menulis:

“Di Laut Champa (Laut China Selatan) adalah empayar sang Maharaja, raja seluruh kepulauan,yang berkuasa atas kerajaan tanpa batas dan mempunyai pasukan tak terhitung banyaknya. Bahkan kapal yang paling terpantas tidak dapat menyelesaikan dalam masa dua tahun mengelilingi pulau-pulau yang berada di bawah pengaruhnya.Wilayah raja ini menghasilkan segala macam rempah-rempah dan aromatik,dan tiada kerajaan lain (sebagaimana empayar ini) mampu mendapatkan banyak kekayaan dari bumi.”

Kita dapat melihat bagaimana Al Masudi menggambarkan kepada kita bagaimana luasnya empayar Srivijaya. Di katakan kapal yang paling pantas pun tidak dapat menghabiskan masa dua tahun untuk mengelilingi empayar Srivijaya. Kita dapat melihat yang Srivijaya menjadi tempat singahan pedagang dari barat untuk mencari rempah ratus. Sebenarnya, bangsa kita sudah memiliki pelabuhan bertaraf antarabangsa sebelum Melaka berdiri lagi.

4. Al-Biruni dalam catatannya mengatakan bahawa Srivijaya dipanggil sebagai “Negara Emas” kerana emas boleh didapati di mana-mana sahaja di bumi Srivijaya dan Srivijaya dikatakan tiada satu pun kerajaan di dunia yang dikatakan sekaya Srivijaya ketika itu.

5. Dalam catatan China pula mengatakan bahawa mereka memanggil Srivijaya sebagai Jinzhou yang kalau diterjemahkan bermaksud “Daerah Emas” atau “ Perairan Emas”. Diceritakan bahawa kawasan Bukit Seguntang itu penuh dengan emas dan patung Buddha yang bersalut emas dan perak.

6. Pada zaman pemerintahan Maharaja Balaputradeva, I-Ching, sami daripada China yang berhijrah ke Srivijaya untuk belajar agama Buddha telah memberi gambaran bahawa Srivijaya ini juga dikenali dunia sebagai “Kepualaun Emas” sinonim dengan panggilan yang digunakan oleh orang India ke atas nusantara. Boleh jadi juga ini adalah kerana kekayaan Srivijaya.

7. Catatan daripada Ibnu Said dalam manuskrip yang dikumpulkan daripada catatan Ptolemy dan Ibnu Fatima pula pula memperlihatkan peristiwa yang berikut:

“…setiap pagi, kami diberitahu, perbendaharaan kerajaan dibawa, seketul jongkong emas dalam bentuk batu-bata, ke hadapan maharaja yang mana untuk dilontarkan ke sebuah tasik berdekatan istana. Ketika maharaja masih hidup, tiada siapa yang berani mengusik jongkong-jongkong emas di dalam tasik itu. Apabila maharaja mangkat, penggantinya memerintahkan semua jongkong emas di dalam tasik dikeluarkan. Selepas dikeluarkan, emas-emas tadi dikira dan ditimbang, kemudiannya dibahagi-bahagikan di antara kaum kerabat diraja,para jeneral tentera,para hamba dan orang miskin. Bilangan jongkong emas dan beratnya dicatit ke dalam rekod istana dan prestij seseorang raja ditentukan berdasarkan jumlah jongkong emas yang mereka tinggalkan.”

Emas pada waktu itu dibuat mainan sahaja oleh raja-raja melayu ini.

Sekarang, saya mahu ajak kalian berfikir lagi… siapakah kita sebenarnya? Kenapa tamadun luar begitu teruja untuk mencatatkan mengenai kita? Daripada China, Arab, Parsi sehingga ke Ptolemy sendiri menerangkan siapakah kita…

Kalaulah kita adalah bangsa yang bercawat di hutan sebelum Melaka, habis… siapakah Srivijaya, tamadun yang emas hanyalah maianan mereka sebenarnya?

Rujukan:

1. Early Kingdom of The Indonesian Archipelago and The Malay Peninsula. Paul Michel Munoz.

2. Ancient Indian History and Civilization. Sailendra Nath Sen. pg 533

3. Maritime Southeast Asia to 1500. Linda Shaffler.


Pe-rang Salib Kanak-Kanak

P3r4ng Salib Kanak-Kanak merupakan salah satu peristiwa pelik yang berlaku di Eropah pada Zaman Pertengahan. Peristiwa ini menyaksikan puluhan ribu kanak-kanak tidak bers3nj4ta berangkat dari Perancis dan barat Jerman pada tahun 1212 Masehi menuju ke Jerusalem demi merebut Tanah Suci itu dari tangan Muslim.

Walaupun disebut sebagai P3r4ng Salib, pasukan ini sama sekali tidak menerima restu daripada paus dan lebih malang, kelangsungannya hanya memalitkan d4r4h hitam pada lembaran sejarah.

Dalam puluhan ribu kanak-kanak yang terlibat, tidak seorang pun berjaya sampai ke destinasi. Ramai yang dib3rk4s dan dip3ras menjadi hamba sahaya, ramai juga yang tidak berpeluang pulang ke pangkuan keluarga.

PER-ANG-PER-ANG SALIB YANG UTAMA

Sepanjang kurun ke-11 hingga ke-13 Masehi, sebanyak tujuh P3r4ng Salib utama dilancarkan oleh umat Kristian di Eropah bagi men3nt4ng kaum Muslimin. Di samping itu, Gereja Katolik Rom turut mengisytiharkan beberapa P3r4ng Salib Kecil bagi men3nt4ng mereka yang dianggap sebagai penyeleweng agama.

Antaranya, P3r4ng Salib Albigensian (1208-1241 M) yang bertujuan membanteras golongan penyeleweng Cathar di selatan Perancis, dan P3r4ng Salib Utara (1193-1290 M) yang bertujuan m3m3rangi golongan pagan di Eropah Utara. Apapun, sepanjang berlangsungnya kempen P3r4ng Salib dalam dunia Kristian, tiada yang lebih aneh berbanding ‘P3r4ng Salib Kanak-Kanak’ yang berlaku pada tahun 1212 Masehi.

Menukil sebuah karya kurun ke-13 yang berjudul Chronica regia Coloniensis (Hikayat Diraja Cologne), P3r4ng Salib Kanak-Kanak membuka tirainya sekitar Hari Easter tahun 1212. Dicatatkan:

“Ribuan kanak-kanak, berusia dalam lingkungan enam hinggalah usia akil baligh, keluar meninggalkan jentera bajak dan gerabak yang dikendalikan mereka, keluar meninggalkan ternakan-ternakan yang digembala, dan keluar meninggalkan apapun jua perkara yang sedang mereka kerjakan; walaupun orang tua, sanak-saudara, dan sahabat handai mereka memujuk supaya tetap tinggal di rumah, mereka tetap juga keluar meninggalkan kehidupan sediakala. Seorang demi seorang berkumpul menyahut panggilan salib. Dengan demikian, berhimpunlah kumpulan-kumpulan anak kecil – seramai dua puluh orang, lima puluh orang, seratus orang – dan mereka pun mengangkat panji p3r4ng lalu berangkat menuju ke Jerusalem.”

Kononnya menurut kanak-kanak itu semua, mereka ditakdirkan oleh kehendak tuhan supaya menyertai P3r4ng Salib. Walaupun demikian, kempen mereka tidak berhasil mencapai tujuannya.

“Sebahagian daripada mereka berpatah balik semasa tiba di Metz, ada yang pulang setibanya di Piacenza, ada pula yang berpaling setelah sampai di Rome. Sebahagian yang lain sempat tiba di Marseilles. Namun, apakah mereka sempat menyeberang laut dan tiba di Jerusalem, tidak pula diketahui. Tidak juga kita ketahui bagaimana kesudahan mereka.”

Pengarang Chronica regia Coloniensis menyudahkan catatannya dengan kenyataan yang memilukan, “Cuma apa yang pasti; dalam puluhan ribu yang berangkat, hanya sedikit sahaja yang pulang.”

STEPHEN DAN NICHOLAS – PEMIMPIN PASUKAN SALIB KANAK-KANAK

Dalam penceritaan-penceritaan pada era yang lebih terkemudian, disebutkan bahawa terdapat dua kumpulan utama yang terlibat dalam P3r4ng Salib Kanak-Kanak. Kumpulan pertama berasal dari Perancis, diketuai oleh seorang kanak-kanak petani bernama Stephen of Cloyes.

Stephen mendakwa kononnya beliau didatangi Christ dalam mimpi, dan dalam perjumpaan tersebut, beliau diserahkan sepucuk surat dari Syurga. Setelah bangkit dari lena, Stephen pun menggalang sepasukan pemuda di kota Vendôme lalu berangkat menuju Saint-Denis yang terletak betul-betul di luar Paris. Di sana, Stephen berhasrat mahu menyerahkan isi kandungan ‘surat’ tersebut kepada raja Perancis, Philip II.

Namun, Philip II tidak menunjukkan sebarang keterujaan terhadap pasukan salib muda itu. Beliau bahkan enggan berjumpa dengan Stephen dan menyuruh mereka pulang. Maka, ramailah yang pulang. Tetapi, masih ramai yang setia berdiri di belakang Stephen. Menurut catatan, Stephen berjaya menghimpunkan seramai 30,000 orang kanak-kanak dan mengetuai mereka ke Marseilles, dan dari sana, mereka merentasi Laut Mediterranean lalu menuju ke Jerusalem.

Pada sekitar masa yang sama juga, Jerman turut menyaksikan penubuhan sebuah pasukan t3nt3ra salib kanak-kanak yang dianggotai oleh kira-kira 50,000 orang. Pasukan tersebut diketuai oleh Nicholas dari Cologne. Cuma tidak seperti Stephen, pasukan Nicholas ini turut disertai oleh orang dewasa. Mereka bergerak dari Jerman menuju ke Itali, merentasi Banjaran Alps, dan menemui paus di Rom.

Walaupun keberanian mereka meraih pujian paus, namun dek usia yang terlalu muda, mereka disuruh pulang. Justeru, ramailah yang berpatah balik ke kampung halaman masing-masing, namun ramai juga yang terbvnvh semasa dalam perjalanan. Bagi yang masih keras kepala, mereka menaiki kapal merentasi lautan lalu hilang tanpa meninggalkan jejak sejarah.

PERTIKAIAN TERHADAP KESAHIHAN PE-RANG SALIB KANAK-KANAK

Walaupun peristiwa P3r4ng Salib Kanak-Kanak tercantum dalam lebih 50 buah karya dari kurun ke-13 Masehi, ramai yang mempersoalkan kesahihannya. Malah, ada yang beranggapan ia adalah tokok-tambah bagi menyedapkan cerita sebenar.

Apapun, yang pasti, P3r4ng Salib Kanak-Kanak bukanlah p3r4ng salib sepertimana yang biasa kita fahami kerana kempen tersebut langsung tidak pernah diseru dan direstui oleh pihak gereja. Sebaliknya, ia sekadar satu gerakan sukarela yang didorong oleh kefanatikan agama dan gejolak darah muda yang malangnya, mengakibatkan kehilangan ribuan nyawa manusia.

Bukan hanya kesahihannya sahaja yang menjadi persoalan. Sebahagian sejarahwan malah mempersoalkan apakah P3r4ng Salib Kanak-Kanak memang disertai oleh anak kecil sahaja? Persoalan ini dikemukakan, antara lain, oleh Peter Raedts pada tahun 1977. Menurut beliau, individu-individu yang terlibat dalam P3r4ng Salib Kanak-Kanak sebenarnya datang dari golongan terpinggir.

Selepas kegagalan demi kegagalan yang dialami oleh pasukan salib utama, golongan sebegini (termasuklah golongan miskin) berasa bertanggungjawab untuk mengangkat panji Kristian dan menggantikan tempat mereka. Dalam erti kata lain, Raedts menyimpulkan bahawa pasukan kanak-kanak bukanlah dianggotai oleh anak kecil, tetapi masyarakat miskin yang terpencil.

Pada tempoh kebelakangan, nama P3r4ng Salib Kanak-Kanak lazim dijadikan sebagai gelaran kepada gerakan-gerakan protes yang diketuai oleh golongan pemuda dan kanak-kanak.

Sebagai contoh, protes aman yang menentang dasar pengasingan di Birmingham pada tahun 1963 dinamakan sebagai P3r4ng Salib Kanak-Kanak Birmingham 1963. Begitu juga dengan protes terhadap penggunaan senjata api yang dilakukan oleh ratusan pelajar sekolah di Florida pada tahun 2018, ia turut disebut oleh sebahagian pihak sebagai P3r4ng Salib Kanak-Kanak 2018.

TERJEMAHAN

Wu Mingren. (9 November 2018). The Children’s CrUsade: Thousands of Children March to Holy Land but Never Return. Ancient Origins.


Makam Gergasi Maharaja Pertama China

Untuk pengetahuan kepada masyarakat yang belum tahu, penemuan berhala-berhala Terakota di kawasan kompleks makam Maharaja China Pertama, Qinshihuang di Shaanxi, China, bukanlah makam sebenar miliknya. Ianya merupakan salah satu ‘pembuka’ kepada laluan menuju ke Istana Kematian. Boleh dilihat pada gambar rajah kedua, kedudukan Pasukan Terakota.

Sebenarnya makam Maharaja Qinshihuang belum sepenuhnya diterokai oleh ahli arkeologi kerana punca utamanya adalah pentadbiran China tidak mahu khazanah berharga ini disentuh oleh mana-mana pihak dan mereka ingin mengekalkan nilai sejarahnya di situ. Tambahan, laluan masuk ke makam maharaja tersebut dipenuhi oleh pelbagai perangkap yang masih aktif.

Makam maharaja Qinshihuang bukan semata-mata hanya sebuah makam bahkan ia dipercayai sebagai istana baginda di dunia kematian. Sebab itu kalau di dalam gambar rajah di atas, kita dapat melihat, kompleks atau kawasan istana ini dilindungi oleh dua lapis benteng dan kawasan kompleks ini besar seakan-akan sebuah kompleks istana yang normal. Bentuk makam ini sama sepertimana binaan makam Firaun di Mesir iaitu berbentuk piramid. Hmm, tolong jangan kaitkan dengan Illuminati.

Makam maharaja tersebut dikatakan terletak dibawah bukit arah barat daya. Selama 40 tahun pencarian di kawasan sekitar makam ini, para arkeologi menemui pelbagai tapak-tapak yang dikenalpasti merupakan bahagian kompleks Istana Kematian ini seperti tapak perkuburan dayang-dayang istana (yang tidak memberikan anak kepada baginda).

300 keranda yang mengandungi tulang belulang kuda, patung-patung haiwan yang diperbuat daripada gangsa dan berhala yang tidak berpakaian yang bertugas sebagai pemberi hiburan kepada baginda di alam kematian seperti ahli musik, akrobat dan ahli angkat berat. Ouh ya, kenapa dibawah bukit?

Selepas siap pembinaan makam gergasi tersebut, para pekerja dikehendaki menutup kompleks makam tersebut dengan gundukan tanah. Setelah kawasan ini dikambus, maka ditanam pokok-pokok di atas kambusan tersebut dan hasilnya, kita dapat melihat, bukit buatan manusia yang masih kekal berdiri sehingga ke hari ini.

Berbalik kepada makam Qinshihuang, para saintis melalui pemerhatian mereka, mengemukakan teori saintifik bahawasanya makam tersebut terletak 20-50 meter di bawah bukit tersebut. Bagaimana mereka dapat menemukan makam tersebut? Ianya berdasarkan mengikut catatan sejarah Dinasti Qin oleh Sima Qian:

“The site includes three streams, and his coffin is encased in a bronze sarcophagus. The floor of the central burial chamber floats on rivers, lakes and seas of mercury…The vaulted ceiling is inlayed with pearls and gems to emulate the sun, moon and principle stars of the constellations in the night sky. Whale oil lamps are brightly lit for an everlasting effect of illustriousness”.

Merkuri merupakan salah satu ramuan kegilaan yang dimakan oleh maharaja Qinshihuang untuk memberikannya umur yang panjang (immortal) tetapi atas ketaksuban ini jugalah yang membawa kepada kematian baginda.

Sebab ketaksuban baginda ini jugalah, makam tersebut dipenuhi oleh cairan-cairan merkuri. Cairan-cairan merkuri tersebut digunakan sebagai aliran sungai dan lautan palsu di dalam makam tersebut. Para saintis yang menggunakan teknologi tertentu, menemui bahagian di bawah bukit yang dimana terdapat kandungan merkuri yang sangat tinggi iaitu tempat yang tepatnya dikatakan terletaknya makam Qinshihuang.

Sehingga ke hari ini, terdapat 600 tapak arkeologi di kawasan kompleks tersebut walhal makam Qinshihuang yang utama itu pun belum disentuh oleh sesiapa dan isi kandungan dalam makam yang terdapat dibawah bukit tersebut masih kekal misteri sehingga ke hari ini.

P/S: Jadi, adakah sesiapa diantara kita mempunyai keberanian memasuki makam sebenar Qinshihuang? Harta karun banyak woo… Rugi tak ceburi bidang menjarah makam-makam sejarah ni.


Topeng Tentera Rom Ditemui Di Hadrianopolis

Dalam era moden ini, ten.te.ra khususnya pasukan khas memakai topeng setiap kali terlibat dalam operasi rahsia. Pemakaian topeng bertujuan untuk melindungi identiti mereka daripada diketahui pihak musuh. Tetapi untuk artifak serpihan topeng yang dijumpai di Hadrianopolis, ia lebih kepada artistik dan untuk tujuan latihan.

Penemuan yang dibuat oleh sekumpulan pengkaji arkeologi dari Universiti Karabuk ini mengesahkan bahawa wilayah ini merupakan sebahagian daripada jajahan takluk Rom. Hadrianopolis yang terletak di Paphlagonia berhampiran Eskipazar, Karabuk merupakan bandar garison ten.te.ra Rom semasa empayar tersebut berkuasa.

Kerja-kerja ekskavasi di kota berkenaan sejak 2003 mendedahkan pelbagai penemuan menarik termasuk 14 buah struktur lama. Antara struktur tersebut ialah dua tempat mandi, dua buah gereja, sebuah teater dan sebuah vila dengan dataran – tempat serpihan topeng itu ditemui.

Hadrianopolis mula dikenali dalam dunia arkeologi menerusi penemuan mozek-mozek di dua gerejanya. Mozek-mozek ini bukan sekadar memaparkan imej haiwan tetapi imej dua buah sungai iaitu Sungai Euphrates dan Sungai Tigris. Selain itu, ia turut dikenali sebagai tempat kelahiran dua santo Kristian iaitu Alypios the Stylite dan Stylianos of Paphlagonia.

Pengkaji arkeologi percaya serpihan topeng ini merupakan sebahagian daripada topi keledar ten.te.ra berkuda Rom yang digunakan semasa latihan sukan berkuda atau hippika gymnasia dalam Bahasa Latin. Topi keledar ini terdiri daripada tiga bahagian iaitu topeng muka, pengikat dahi dan pelindung telinga dan leher di setiap bahagian.

Acara sukan berkuda ini dilihat bukan sekadar memantapkan kemahiran ten.te.ra mengendalikan kuda. Tetapi ini juga merupakan peluang menonjolkan kemahiran mereka kepada orang ramai. Satu contoh topi ini ialah Topi Keledar Nijmegen yang dijumpai di Nijmegen, Belanda pada 1915.

Mengikut sejarawan Yunani Arrian, dalam hippika gymnasia, penunggang dikelaskan mengikut pangkat atau keupayaan mereka mengendalikan kuda. Penunggang hebat biasanya memakai topi keledar besi atau gangsa yang disadur dengan emas bagi menarik perhatian penonton. Tidak seperti topi besi biasa, ia bukan saja melindungi wajah penunggang tapi menunjukkan rupa sama dalam kalangan mereka.

Setakat artikel ini ditulis, kerja-kerja ekskavasi masih berjalan di Hadrianopolis. Mengikut pasukan pengkaji, artikel kecil akan dibawa ke muzium untuk dibersihkan dan dipulihara sebelum dipamerkan. Manakala artifak atau struktur yang tidak dapat dipindahkan akan terus dipulihara sementara ia dikeluarkan. Ini sebagai persiapan pihak kerajaan Turki untuk menjadikannya sebagai satu lagi tarikan pelancong di Karabuk.

Kalau anda berminat dengan sejarah Tamadun Rom, bolehlah membeli buku terbaru kami, KITAB TAMADUN ROM yang sedang ada promosi di Shopee. Boleh beli di: https://bit.ly/30VoLai

RUJUKAN

Randall, I. (2021, 23 November). Roman soldier’s cavalry FACE MASK dating back 1,800 years is uncovered in Turkey, confirming the existence of the Roman Empire in the region. Daily Mail.


Perang Kata-Kata: Trump vs Kim Jong-un

Memasuki tahun 2018, Donald Trump dan Kim Jong-un sekali lagi melancarkan perang kata-kata (“war of words”). Dalam mesej tahun barunya, Kim menyatakan azam tahun barunya untuk menghasilkan lebih banyak peledak nuklear yang dapat mencapai bumi Amerika Syarikat. Kim juga mengeluarkan kenyataan “butang nuklear sentiasa di atas meja saya” yang jelas berbunyi amaran.

Seperti biasa, Trump balas dengan cara yang “savage” melalui Twitter dengan mengatakan “butang nuklear saya lagi besar dan hebat”. Dengan penggunaan perkataan “it works” (berfungsi), Trump sempat memerli keupayaan Kim, seolah-olah butang Kim tidak berfungsi.

Orang awam mungkin akan rasa panik dengan komunikasi sebegini, takut dengan kebarangkalian berlakunya perang nuklear. Ada juga yang anggap Trump berperangai seperti budak-budak dan tidak diplomatik.

Sebenarnya tak wujud pun “butang” tersebut. Sebuah butang di atas meja yang boleh ditekan oleh presiden pada bila-bila masa hanyalah gambaran filem. Dalam situasi yang sebenar, presiden hanya boleh melancarkan senjata nuklear melalui satu beg sulit yang dikenali sebagai “Nuclear Football”. Beg tersebut dibimbit oleh pegawai tentera yang mengiringi presiden ke mana-mana. Untuk melancarkan serangan nuklear, presiden perlu mengaktifkan kod rahsia yang terkandung dalam beg dan perlu melalui pelbagai peringkat pengesahan identiti presiden. Prosedur pelancaran senjata nuklear bukanlah sesuatu yang semudah “tekan butang” yang Trump dan Kim katakan.

Namun bagi pengkaji strategi dalam hubungan antarabangsa, kata-kata Kim dan Trump bukanlah kenyataan kosong atau gila tapi ada logiknya. Tujuan utama pembangunan nuklear Korea Utara adalah untuk mencegah negara asing terutamanya Amerika daripada menyerangnya, satu strategi yang dikenali sebagai “nuclear deterrence”. Nuclear deterrence yang berkesan bergantung kepada “3C” (atau 3K dalam Bahasa Melayu): “capability” (keupayaan), “credibility” (kredibiliti) dan “communication” (komunikasi).

Jika kita menguraikan kenyataan Kim, kita akan dapat lihat wujudnya ketiga-tiga unsur tersebut: Kim mendakwa bahawa peluru berpandu balistik antara benua (ICBMs) milik Korea Utara sudah mampu mencapai bumi Amerika (penanda “capability”); Kim menekankan keupayaan ini “bukan ancaman tapi realiti” (penanda “credibility”) dan kenyataan Kim jelas ditujukan kepada Amerika (“communication”).

Kalau pernah baca artikel saya tentang strategi Trump (https://www.facebook.com/ayman.rashdan.wong/posts/10206631015973703), Trump sebenarnya menggunakan pendekatan “madman strategy” dalam berdepan dengan Korea Utara. Sebenarnya tak guna pun nak berdiplomatik dengan Korea Utara. Kalau reaksi Trump ialah merayu untuk berdamai dan meminta Kim untuk memberhentikan program nuklear, pasti Kim akan terus menembak sebiji peluru berpandu lagi ke Lautan Pasifik kerana reaksi sebegitu adalah “signaling” kelemahan pihak lawan.

Tweet Trump sebenarnya bertujuan untuk merosakkan Kim punya 3C. Dengan memperlekehkan keupayaan Korea Utara, ia akan membuat Kim lebih berjaga-jaga. Siapa yang familiar dengan “empty fort strategy” akan tahu bagaimana kenyataan Trump akan memberi kesan kepada Kim, kerana dalam tradisi Asia Timur, panglima perang akan berjaga-jaga dengan pihak lawan yang bercakap besar kerana menganggap ia adalah satu perangkap (rujuk artikel dahulu saya:https://www.facebook.com/ayman.rashdan.wong/posts/10207446673964643)

Presiden-presiden sebelum Trump seperti Richard Nixon (1969-1974) dan Ronald Reagan (1981-1989) juga pernah mengamalkan “madman strategy”. Penasihat Nixon iaitu Henry Kissinger sengaja beritahu duta Soviet bahawa Nixon adalah kaki mabuk dan dalam pejabatnya ada butang untuk melancarkan nuklear. Reagan pula “bergurau” dalam ucapan radio bahawa dia akan mengebom Moscow dalam masa 5 minit. Bukan saja mereka tidak mencetuskan perang nuklear, malah Nixon berjaya mencapai “détente” (peredaan ketegangan) dengan Soviet dan Reagan telah mengakhiri Perang Dingin antara Amerika dan Soviet.

Sementara mengugut Amerika, Kim juga menawarkan perdamaian kepada Korea Selatan dengan menyatakan hasratnya untuk mengambil bahagian dalam Sukan Olimpik Musim Sejuk yang akan diadakan di Pyeongchang, Korea Selatan pada Februari 2018 nanti.

Sikap Kim agak berbeza dengan sikapnya terhadap Korea Selatan selama ini. Selain faktor penukaran presiden Korea Selatan dari Park Geun-hye yang “hardline” kepada Moon Jae-in yang “accommodationist”, ia juga petanda keadaan Korea Utara yang semakin sukar ekoran sekatan ekonomi China. Trump berjaya memujuk China untuk menekan Korea Utara sebagai “concession” untuk tidak menekan China dalam isu ekonomi AS-China. Orang Korea selalu kata “피는 물보다 진해” (darah lebih pekat daripada air), jadi Kim sekarang berharap saudara sebangsa di selatan boleh membantu mereka seperti di zaman Kim Dae-jung dan Roh Moo-hyun (1998-2008), walaupun selama ini Korea Utara hanya mengancam dan menyusahkan saudara mereka ini.

Jadi tak perlu risau sangat samada akan berlaku perang nuklear dalam masa terdekat. Kedua-dua Trump dan Kim hanya sembang sahaja.

Bacaan lanjut:
[1] Sung Chull Kim & Michael D. Cohen (Eds.). North Korea and Nuclear Weapons: Entering the New Era of Deterrence (Georgetown University Press, 2017).
[2] T.V. Paul. The Tradition of Non-Use of Nuclear Weapons (Stanford University Press, 2009).


Love Hate Relationship Melaka Dan Siam

Dalam Sejarah Melayu, ada tiga kisah p3rang antara Melaka dan Siam semasa Sultan Muzaffar Syah bersemayam di atas takhta. Dalam Sejarah Melayu juga, ada kisah tentang persepakatan dan persefahaman antara dua kuasa ini.

Kali pertama Siam menyerang Melaka disebabkan Raja Siam murka kerana Melaka tidak tunduk menyembah kepada mereka. Angkatan Siam yang dipimpin panglimanya Awi Chakri ketika itu telah gagal dalam misi serangan ke atas Melaka.

“Hatta maka orang Siam pun datanglah, lalu berp3rang dengan orang Melaka terlalu ramai. Ada berapa lamanya berp3rang, maka rakyat Siam pun banyak mati, hal Melaka pun tiada alah; maka Siam pun kembalilah.”

Serangan kedua Siam ke atas Melaka pula membawa angkatan yang lebih besar, kali ini dipimpin pula panglima Awi Dicu, namun tetap tidak berjaya mengalahkan Melaka. Tun Perak dengan perkenan Sultan Muzaffar Syah telah menyuruh Tun Umar untuk melanggar perahu-perahu Siam yang banyak seorang diri sebelum sempat mereka tiba di Melaka. Peristiwa membuatkan tentera Siam kehairan dan takjub dengan kekuatan tentera dan pertahanan Melaka.

Enggan berputus asa, Raja Bubunya yang berang kerana telah dua kali kalah dengan Melaka menitahkan puteranya sendiri iaitu Cau Pandan untuk mengetuai serangan ketiga, yang terbesar Siam ke atas Melaka. Namun, atas izin Tuhan, hasrat Siam melanggar Melaka itu tamat sebelum ia bermula kerana Cau Pandan sendiri telah mati dipanah oleh seorang Sayyid jauh dari Melaka!

Panahan maut yang misteri ini mengakhiri ancaman Siam ke atas Melaka dan Sultan Muzaffar Syah akhirnya mangkat, digantikan dengan anaknya Sultan Mansur Syah yang mula menggerakkan inisiatif diplomatik untuk mula berbaik semula dengan Siam

Selepas semua konflik reda dan Siam tidak lagi berani mencabar kedaulatan Melaka, Sultan Mansur Syah mengutus Tun Telanai yang bijak dan petah berbahasa bersama Menteri Jana Putera dan rombongannya untuk merundingkan satu perjanjian damai antara dua kerajaan ini.

Kemudian, Tun Telanai dan Menteri Jana Putera mempersembahkan kepada baginda Raja Siam akan kekuatan dan kekuasaan Melaka melalui seorang hulubalang berkaki untut (penyakit kaki membesar) namun kebal dan handal bermain lembing.

Menonton persembahan itu, Raja Siam mula mengagumi dan gerun dengan kekuatan Melaka. Padanya, jika seorang untut begitu handal bermain lembing, apatah lagi tentera Melaka yang sihat?

Kagum dengan demonstrasi atau “show of force” tersebut, Raja Siam memohon bantuan Tun Telanai bersama gerombolan Melaka yang dibawanya bersama turut diminta membantu Siam memerangi sebuah negeri yang memberontak dan enggan tunduk kepada Siam.

The Siamese W4rs with Malacca During the Reign of Muzaffar Shah” tulisan G. E. Marrison memetik dari Pongsawadan Loang Prasoet, (“Sejarah Melayu” versi Siam yang ditulis ketika pentadbiran kerajaan Ayutthaya sekitar 1681) negeri itu ialah Muang Losobthin pada 1457manakala di dalam Sejarah Melayu versi Shellabear ditulis Melaka membantu Siam melawan Chiangmai pada 1460.

Tun Telanai dihadiahkan Siam seorang isteri, atas jasanya membantu Siam dalam p3rang dan memperbaiki hubungan dengan Melaka. Kejayaan misi diplomatik Sultan Mansur Syah mengutuskan Tun Telanai mengakhiri persengketaan sekian lama Melaka dengan Siam, menjadikan Melaka dihormati oleh Siam dan membebaskan Melaka dari pengaruh langsung yang tidak lagi perlu menghadapi ancaman Gajah P3rang itu.

Inilah kebijaksanaan kerajaan Melaka melawan dan menghindarkan Siam.

Usaha memperbaiki hubungan dengan Siam tetap dilaksanakan sekalipun Melaka tahu Kerajaan Ming mengiktiraf kedaulatan Melaka, namun Melaka tidak mahu terus berkonflik dan berkeras dengan kerajaan lain.